Tetamu ‘check-out’ tinggalkan rumah bersepah, kotor
Oleh KOSMO!

11 Oktober 2022, 3:29 pm
PETALING JAYA – Beberapa keping gambar memaparkan keadaan ‘homestay’ yang bersepah dan kotor tular di media sosial hari ini.
Menerusi gambar yang dikongsi semula dari Facebook Nur Izzati Nadia memaparkan keadaan rumah yang kotor, penuh sampah-sarap sehingga menyukarkan kerja-kerja pembersihan.
Difahamkan gambar itu diambil oleh individu yang ditugaskan untuk membersihkan rumah itu yang dipercayai dijadikan ‘homestay’.
“Pelanggan dari neraka, rasanya memang minggu ini ramai kena dengan pelanggan. Ingat senang ke jadi ‘cleaner’?
“Bila dapat pelanggan buat rumah macam masuk hutan, macam inilah jadinya,” kata hantaran itu.
Bukan sahaja dibiarkan bersepah, malah difahamkan pelanggan rumah itu juga telah mengubah kedudukan beberapa perabot di dalam rumah berkenaan.

“Suka-suka hati ubah perabot, sudah tu tak reti nak kemas balik. Sampah sendiri tak reti buang, kotorkan rumah orang.
“Dia ingat dia bayar dia boleh buat sesuka hati? Betul-betul tak ada adab!,” katanya.
Menerusi ruangan komen, rata-rata pengguna media sosial mengecam tindakan penyewa tersebut dan mencadangkan agar pemilik ‘homestay’ meminta deposit sebagai syarat untuk memastikan rumah itu ditinggalkan dalam keadaan bersih dan teratur.
“Nasiblah kalau berbisnes rumah sewa atau ‘homestay’. Kita takkan tahu perangai penyewa sehinggalah mereka ‘check out’,” kata Ritta.
“Sebab itu pemilik ‘homestay’ kena letak deposit RM100 ke RM200 ikut kesesuaian rumah. Syarat untuk dapatkan semula duit deposit perlu pulangkan kunci dengan keadaan rumah yang teratur dan bersih,” kata Kak Tin.
“Macam sengaja, ada je orang macam itu. Masa duduk okey, masa nak ‘check-out’ mereka saja buat kejutan. Orang macam ini ada masalah mental, seronok tengok orang lain sakit hati,” kata Ema.
“Saya masuk mana-mana ‘homestay’ mesti kemas balik semua, tuala kotor letak tepi, pinggan cawan saya basuh dan sampah letak luar rumah. Orang macam ini tengok diri sendiri mesti pengotor,” kata Ekin. – KOSMO! ONLINE


UMNO Perlis kemuka lima nama calon kerusi Parlimen, DUN
Oleh ASYRAF MUHAMMAD

11 Oktober 2022, 2:59 pm
PADANG BESAR – UMNO Perlis mengemukakan sekurang-kurangnya lima nama calon bagi setiap kerusi Parlimen dan Dewan Undangan Negeri (DUN) untuk dipilih bertanding pada Pilihan Raya Umum Ke-15 (PRU-15).
Perkara itu disahkan oleh Pengerusi Badan Perhubungan UMNO Perlis, Datuk Seri Azlan Man.
Perkembangan tersebut juga sekali gus bertentangan dengan kenyataan Ahli Parlimen Arau, Datuk Seri Shahidan Kassim sebelum ini yang menyatakan bahawa Jawatankuasa UMNO Bahagian hanya mengemukakan nama beliau sebagai calon tunggal di kerusi itu.
Azlan berkata, semua nama berkenaan akan disaring dan dipertimbangkan oleh lima pemimpin tertinggi UMNO sebelum dimuktamadkan.
“Calon-calon yang dikemukakan juga terdiri daripada kombinasi muka lama dan baharu meliputi pelbagai lapisan usia.
“Semua wakil rakyat ketika ini bersama empat ke lima nama lain yang dikemukakan bagi setiap kawasan adalah calon layak untuk dipertimbangkan oleh Top 5,” katanya kepada pemberita selepas Majlis Penyerahan Dokumen Hak Milik Tanah Kerajaan Negeri Perlis di Dewan Besar Felda Chuping, di sini hari ini.

Akhbar sebelum ini melaporkan kenyataan Shahidan yang menyatakan pemilihan beliau sebagai calon tunggal di Parlimen Arau adalah atas pilihan Jawatankuasa UMNO Bahagian bagi memastikan calon-calon diketengahkan itu boleh menang di kawasan berkenaan.
Terdahulu, Pengerusi Perhubungan Umno negeri juga telah diminta untuk mengemukakan senarai nama yang bakal bertanding pada PRU-15 kepada Top 5 parti selewat-lewatnya kelmarin bagi menjalani proses penentuan calon.
Dalam pada itu, ketika diminta mengulas mengenai sama ada beliau akan mempertahankan kerusi DUN Bintong atau ke Parlimen, Azlan berkata, pihaknya tidak meletakkan sebarang syarat berhubung perkara itu dan menyerahkannya kepada pimpinan tertinggi parti.
“Kalau saya diputuskan untuk kekal di DUN pun saya terima dan kalau kena pindah (ke Parlimen) pun saya terima,” katanya. – KOSMO! ONLINE


[VIDEO] Disakiti, Neelofa akhirnya dedah wajah Bilal
Oleh LIA OTHMAN

12 Oktober 2022, 10:01 pm
PETALING JAYA – Selepas hampir sembilan bulan berteka-teki, pengacara sensasi Neelofa akhirnya mendedahkan wajah comel anak sulungnya Muhammad Bilal.
Neelofa menerusi Instagram miliknya pada malam Rabu meluahkan rasa sedih dan tergores melihat anak lelaki kesayangannya itu disakiti.
“Cinta dan sayang pada anakku Bilal Antara kecintaan tertinggi dan teragung ummi dalam hidup ini.
“Tiada yang lebih menyayatkan hati selain anak ummi ini disakiti, pasti semua ibu kasih dan cinta kan anak mereka apatah lagi sewaktu mereka kecil,” tulisnya.
Tambah Neelofa lagi, kehadiran Bilal dalam hidupnya merupakan hadiah paling indah dan berharga buat dia dan suami Haris Ismail.
“Bilal anak ummi sayang. Allah zahirkan kamu dalam hidup ummi dan abah begitu sempurna.

“Jika kekayaan yang nak dibandingkan maka kaulah yang paling berharga buat ummi dan abah.
“Jika keselesaan yang ditaruhkan, tiada taruhan yang dapat dibandingkan dengan senyumanmu. Sungguh ini adalah hadiah yang Allah kurniakan dalam hidup ummi menjadi penyejuk mataku.
Neelofa juga menitipkan doa agar anaknya itu menjadi asbab agama Islam tersebar di seluruh dunia.
Terdahulu, wajah bayi yang didakwa sebagai Bilal tersebar apabila seorang pengguna TikTok memuat naik video di laman sosial berkenaan.
Neelofa kemudiannya meluahkan rasa kesal dan tersinggung dengan tindakan individu yang menyebarkan wajah Bilal tanpa kerelaannya.
Malah, pengacara Next To Neelofa ini turut terkilan dan mendakwa individu terbabit telah menyunting foto Bilal sebelum dimuat naik ke laman sosial.
Akibat tindakan itu, pelbagai fitnah dan komen negatif dilemparkan kepada anak lelakinya itu. – KOSMO! ONLINE


‘Kaki bangku’ muncul pemenang Liga Fantasi Kosmo!
Oleh MEJA SUKAN KOSMO!

12 Oktober 2022, 8:56 pm
MOHAMAD AKBAR
PENGURUS pasukan The Maxkaelsons, Mohamad Akbar Fathi Ismail berjaya membuktikan mereka yang bukan ‘kaki bola’ mampu menjadi pengendali terbaik pada Liga Fantasi Kosmo!.
Walaupun tidak membuat perubahan besar, Mohamad Akbar mengakui pemain Arsenal, Bukayo Saka menjadi nadi kepada prestasi baik pasukannya pada minggu ke-10.
“Saya mula bermain Liga Fantasi sejak ‘budak rumah’ ajak tetapi mereka semua adalah ‘kaki bola’, manakala saya tidak terlalu minat dengan sukan itu.
“Namun, susulan penurunan prestasi Liverpool, mungkin saya agak berani untuk pilih pemain Arsenal dan saya rasa Saka adalah aset buat The Gunners.
“Saya main fantasi sebab saya mahu buktikan bahawa walaupun tidak minat bola tetapi boleh menang.
“Biasanya saya akan rujuk di Twitter, Youtube dan laman web rasmi Liga Perdana Inggeris untuk dapatkan berita terkini mengenai mana-mana pemain,” kata Mohamad Akbar.

FIRHAN
Bakal pengantin anggap terima hadiah perkahwinan
PENGURUS pasukan Kalidouuuu, Firhan Roseli menerima hadiah perkahwinan lebih awal apabila muncul antara lima pemenang mingguan Liga Fantasi Kosmo! untuk minggu ke-10.
Malah, pendekatan berani Firhan apabila tidak menyenaraikan Erling Haaland nyata membuahkan hasil kerana enggan terlalu nampak sama dengan pasukan lain.
“Saya pilih Phil Foden sebagai kapten dan pemain lain yang menjadi penyumbang banyak mata dan kali ini ialah Kevin De Bruyne dan Harry Kane.
“Sebenarnya saya tidak pernah ambil Haaland kerana mahu dapatkan beza mata dengan pemain lain, jadi saya kena ambil risiko.
“Mungkin juga rezeki saya dan dengan hadiah kali ini sedikit sebanyak dapat tampung perbelanjaan untuk majlis kahwin yang dijadualkan hujung tahun ini,” katanya.

RICARDO
Peminat Arsenal pertaruhkan bintang The Gunners
KEPERCAYAAN penuh yang dilakukan pasukan Mimpi Ngerimu untuk mempertaruhkan tiga pemain Arsenal membuahkan hasilkan apabila muncul sebagai pasukan terbaik minggu ke-10 Liga Fantasi Kosmo! dengan mengumpul 96 mata.
Pengurus pasukan, Ricardo Reezal menganggap ketiga-tiga pemain The Gunners yang dipertaruhkan seperti Gabriel Martinelli, Bukayo Saka dan Gabriel Jesus menjadi selepas menewaskan Liverpool minggu lalu.
“Secara peribadi, saya tidak sangka dapat mengutip mata tertinggi pada kempen minggu ini tetapi inilah rezeki selepas melihat semua pemain dalam pasukan agak menjadi.
“Saya peminati pasukan Arsenal dan meletakkan tiga pemain seperti Saka, Martinelli dan Jesus dalam pasukan meskipun berdepan Liverpool.
“Alhamdulillah, semua pemain ini menyumbangkan mata tinggi walaupun kapten yang diletakkan, Erling Haaland tidak berjaya menyumbangkan mata seperti yang diharapkan,” katanya.

MOHD. FIKRI
Sedia jadikan Haaland kapten sepanjang musim
SELEPAS muncul sebagai salah seorang pemenang Liga Fantasi Kosmo! minggu ke-10, Mohd. Fikri Che Husin tekad menjadikan penyerang Manchester City, Erling Haaland sebagai kapten pasukannya sehingga penghujung musim.
Mengendalikan pasukan SuperPeyi, Fikri telah membuat percaturan terbaik bagi menghadapi perlawanan minggu ke-10, sekali gus muncul sebagai salah seorang pemenang mingguan selepas mengumpul 84 mata.
Lebih manis, ia merupakan kemenangan sulung buat pengurus berusia 43 tahun itu selepas dua musim menceburkan diri pada Liga Fantasi Kosmo! sejak dianjurkan pada kempen 2021/22.
“Sudah tentu saya sangat gembira menjadi salah seorang pemenang bagi saingan minggu ke-10, lebih-lebih lagi ini adalah kali pertama saya menjadi pemenang mingguan sejak menyertai Liga Fantasi Kosmo! musim lalu.
“Sebelum ini saya sering menukar kapten pada setiap minggu, namun sekarang saya sedar Haaland adalah pilihan terbaik. Oleh itu, saya akan kekalkan Haaland sebagai kapten sehingga ke penghujung musim,” kata Fikri.

MUHAMAD FAIZ
Perancangan jangka panjang buahkan hasil
KEPUTUSAN untuk merombak pasukan dengan menggunakan cip wildcard pada minggu sebelum ini memberi tuah buat pasukan PrinXe menjadi antara pasukan meraih mata tertinggi pada saingan minggu ke-10 Liga Fantasi Kosmo!
Pengurus pasukan, Muhamad Faiz mengakui perancangan jangka panjang membuahkan hasil selain keberanian meletakkan pemain-pemain yang kurang menjadi pilihan seperti Wilfried Zaha dan Lucas Paqueta.
“Saya telah menggunakan wildcard pada minggu sebelum ini dengan melihat pelan jangka panjang selepas melakukan analisa setiap pasukan dan minggu ini tuah memihak kepada saya.
“Saya ada pemain-pemain seperti Zaha serta Paqueta yang jarang diambil pengurus lain, manakala penyumbang mata tertinggi pula adalah Gabriel Martinelli dan Joao Cancelo.
“Misi saya selepas ini adalah untuk mencabar kejuaraan kerana kedudukan keseluruhan saya di tempat keenam selepas mengharungi 10 minggu perlawanan cukup positif tetapi harus diakui perjalanan masih panjang,” kata Muhammad Faiz.


[KEMASKINI] Mayat reput: Punca kematian akibat dicekik
Oleh ASLIZA MUSA

12 Oktober 2022, 11:11 pm
IPOH – Hasil bedah siasat ke atas mayat wanita yang ditemukan reput di kawasan semak berhampiran lampu isyarat Jalan Besar Tambun dekat sini pagi tadi mendapati kematian akibat dicekik.
Ketua Polis Perak, Datuk Mohd. Yusri Hassan Basri berkata, keputusan itu diperolehi selepas bedah siasat selesai dijalankan di Jabatan Forensik Hospital Raja Permaisuri Bainun (HRPB) pada pukul 7 petang.
“Mangsa dipercayai wanita berbangsa India berusia 23 tahun di mana terdapat lambang tatu di lengan dan jarinya. Pemeriksaan di lokasi kejadian turut menjumpai telefon bimbit yang disahkan milik mangsa,” katanya dalam kenyataannya di sini hari ini.
Menurutnya, kes itu yang sebelum ini diklasifikasikan sebagai mati mengejut ditukar kepada bunuh dan disiasat mengikut Seksyen 302 Kanun Keseksaan.
“Orang ramai yang mempunyai maklumat diminta tampil membantu siasatan dengan menghubungi pegawai penyiasat kes, Asisten Superintendan Chua Sze Yuan di talian 012-6195312,” katanya.
Terdahulu Mohd. Yusri berkata, mayat hampir reput itu ditemui anggota polis yang sedang menjalankan siasatan kes kemalangan kira-kira dua meter dari lokasi kejadian.

Katanya, laporan kemalangan jalan raya itu diterima pada pukul 5.25 pagi melibatkan sebuah kenderaan terbabas ke kiri jalan.
“Hasil siasatan mendapati kemalangan melibatkan sebuah kereta jenis Proton Iswara Aeroback namun pemandu lelaki tempatan itu berjaya diselamatkan tanpa mengalami kecederaan.
“Semasa polis menjalankan siasatan kemalangan telah menemui mayat reput di dalam kawasan semak berjarak kira-kira dua meter dari lokasi terbabas.
“Mayat disyaki wanita itu ditemui dengan berpakaian lengkap serta tiada kesan kecederaan ketara pada tubuhnya,” katanya. – KOSMO! ONLINE


Warga emas sayu ditipu beli telefon bimbit palsu
Oleh KOSMO!

12 Oktober 2022, 10:00 pm
JAKARTA – Sebuah klip video tular di media sosial Indonesia memaparkan keadaan seorang warga emas yang masih mampu tersenyum meskipun menjadi mangsa penipuan telefon bimbit palsu, lapor laman berita Suara.com.
Video itu dimuat naik dalam akaun Instagram @berita_gossip.
Berdasarkan video tersebut, lelaki itu mengunjungi sebuah kedai untuk menghidupkan telefon bimbitnya.
Apabila perakam iaitu pekerja di kedai tersebut memeriksanya, dia mendapati telefon itu sebenarnya merupakan replika yang dijadikan pameran.
Lelaki itu menjelaskan bahawa seorang warga asing datang ke rumahnya dan menawarkan telefon bimbit itu kepada isterinya. Wanita itu kemudian membelinya dengan harga 1.2 juta rupiah (RM365).
Selepas menjelaskan perkara yang berlaku, warga emas berkenaan kemudian memandang sayu ke arah replika telefon itu.

“Tak ada rezeki, itu sahaja,” katanya.
Walaupun senyuman terpampang di wajahnya, mata lelaki itu masih memancarkan kesedihan. Dia kemudian meninggalkan kedai itu selepas mengucapkan terima kasih.
Video itu mendapat perhatian netizen di ruangan komen.
“Semoga rezeki pak cik dilipat gandakan oleh Allah. Tidak sanggup melihat kejadian ini,” kata seorang netizen. – Agensi


Buletin Utama tertunda 25 minit
Oleh KOSMO!

12 Oktober 2022, 8:45 pm
PETALING JAYA – Program berita pilihan ramai, Buletin Utama membuat kejutan apabila siaran yang sepatutnya ditayangkan tepat pukul 8 malam hari ini terpaksa ditangguhkan kira-kira 25 minit.
Difahamkan, siaran tersebut tertunda berpunca akibat masalah teknikal.
Tinjaun Kosmo! di media sosial mendapati, ramai pengguna berkongsi perkara tersebut menerusi hantaran di Facebook dan Twitter.
Perkara itu menarik perhatian orang ramai sehingga ada yang berseloroh bahawa berita saluran TV3 itu telah dibubarkan selaras dengan pembubaran Parlimen.
“Hari itu Parlimen bubar, takkan malam ini Buletin Utama pula, kesian rakyat kena layan siaran kartun anak-anak,” komen seorang pengguna menerusi siaran langsung di YouTube Buletin Utama TV3.
“Tak ada Buletin Utama malam ini?,” ciap Ainisya di Twitter.

“Eh, ada program lain ke malam ini di TV3, kali pertama kena ‘scam’ tengok berita,” kata Mohammad Kamaruddin. – KOSMO! ONLINE


Kembar siam miliki 4 kaki, 4 tangan, 2 kepala
Oleh KOSMO!

12 Oktober 2022, 9:00 pm
NEW DELHI – Seorang wanita di India melahirkan sepasang bayi kembar siam yang mempunyai empat tangan, empat kaki dan dua kepala, namun melekat pada badan yang sama, lapor akhbar Mirror UK semalam.
Ibu kepada pasangan kembar itu, Jitendra Nayak, 23, dikejarkan ke hospital pada 6 Oktober lalu selepas mengalami kesakitan di mana pakar perubatan kemudian meneruskan prosedur kelahiran kecemasan.
Walaupun imbasan yang dijalankan sebelum bersalin sudah mendedahkan keadaan tidak normal dua bayi itu, doktor masih terkejut dengan kelahiran mereka.
Dalam sebuah klip video, dua bayi itu sedang tidur tetapi dilihat bernafas dengan sukar apabila dada tunggal mereka bergerak pada kadar yang berbeza.
Badan bayi itu dilihat bercantum manakala kedua-dua kepala mereka condong sedikit ke belakang untuk mengelak daripada bertembung antara satu sama lain.
Menurut laporan, bayi kembar siam itu dilahirkan di sebuah hospital swasta yang terletak di bandar Merta, daerah Nagaur.

Bayi-bayi itu ketika ini dilaporkan sihat, tetapi doktor menasihatkan bahawa kes-kes yang jarang berlaku seperti itu biasanya mempunyai jangka hayat yang rendah.
Kembar itu telah dirujuk ke hospital Jodhpur AIIMS (Institut Sains Perubatan Semua India) untuk rawatan dan perundingan di mana sepasukan pakar akan menjalankan pelbagai jenis ujian termasuk imbasan Pengimejan Resonans Magnetik (MRI) dan imbasan tomografi berkomputer (CT Scan).
Selepas ujian tersebut selesai dan keputusan diketahui, mereka akan menentukan sama ada badan kembar itu boleh dipisahkan menerusi kaedah pembedahan. – Agensi


Oh Bilal, 1,001 komen netizen
Oleh NUR EMIRA SAIZALI

12 Oktober 2022, 11:01 pm
PETALING JAYA – Tindakan selebriti terkemuka Neelofa berkongsi foto putera kesayangannya, Muhammad Bilal hari ini mendapat 1,001 reaksi ramai dalam media sosial hari ini.
Meskipun rata-rata teruja melibat wajah comel Bilal, ada juga segelintir netizen yang melahirkan rasa simpati terhadap bekas pengacara Nona itu.
Terdapat netizen yang bersimpati berpendapat Neelofa memuat naik foto Bilal kerana terlalu kerap menjadi mangsa kecaman dan buli dalam media sosial.
“Bilal sangat comel. Sedih baca kapsyen Neelofa, semoga mereka dilindungi Allah SWT,” ciap seorang netizen.
“Akhirnya dia sudah berkongsi wajah Bilal. Mereka yang sering mengecam Neelofa itu sudah puas hati?” komen seorang lagi netizen.
Dalam pada itu, netizen juga berharap buli siber terhadap Neelofa dan Bilal akan tamat selepas pelakon filem Azura (2012) itu meleraikan teka-teki wajah anaknya hari ini.

Hari ini, Neelofa mengejutkan ramai apabila memuat naik video berdurasi 1 minit dan 44 saat dalam akaun Instagramnya yang memaparkan koleksi wajah Bilal sejak dilahirkan sehingga kini. Menerusi hantaran sama, selain doa, Neelofa turut berkongsi luahan hati berkaitan nasib anaknya apabila sering menjadi mangsa kecaman netzien.
Sejak kelmarin, nama Neelofa dan anaknya menjadi bualan hangat apabila seorang individu memuat naik foto Bilal dalam sebuah akaun TikTok.
Disebabkan hal tersebut, dia melahirkan rasa kecewa kerana individu yang menularkan wajah Bilal mendahului kedudukannya sebagai seorang ibu dan tidak menghormati permintaannya sebelum ini.
Sehingga kini, nama Bilal turut sohor kini dalam Twitter susulan menjadi bualan hangat netizen.
Untuk rekod, Neelofa dan pendakwah bebas, Haris Ismail mendirikan rumah tangga pada 27 Mac tahun lalu.
Rumah tangga pasangan tersebut seterusnya diserikan dengan kelahiran Bilal pada 29 Januari lalu di sebuah pusat perubatan swasta di ibu negara. – KOSMO! ONLINE


Remaja perempuan maut nahas Myvi dengan bas henti-henti
Oleh NOR AINNA HAMZAH

12 Oktober 2022, 10:19 pm
KUALA PILAH – Seorang remaja perempuan maut selepas terbabit dalam nahas dengan sebuah bas henti-henti di kilometer 25, Jalan Kuala Pilah-Tampin, di sini, petang tadi.
Dalam kejadian kira-kira pukul 4.15 petang itu, mangsa berusia 19 tahun memandu kereta jenis Perodua Myvi dari arah Johol menghala ke Air Mawang, manakala, pemandu bas pula dari arah bertentangan.
Ketua Polis Daerah Kuala Pilah, Superintendan Amran Mohd Ghani berkata,  hasil siasatan mendapati kenderaan yang dipandu mangsa telah hilang kawalan dan masuk ke laluan bertentangan dan terus melanggar bas di bahagian hadapan sebelah kanan.
“Akibat daripada kemalangan tersebut, bas telah terbabas ke kiri jalan dan berpusing ke arah Tampin, manakala kereta tersebut terbabas ke sebelah kiri dan pemandu telah tercampak keluar dari kenderaan.
“Susulan kejadian tersebut, mangsa mengalami kecederaan parah dibahagian kepala dan telah disahkan meninggal dunia di tempat kejadian,” katanya dalam kenyataan hari ini.
Amran berkata, mayat mangsa telah dibawa ke Jabatan Forensik Hospital Tuanku Ampuan Najihah dan kes disiasat dibawah Sek 41(1) Akta Pengangkutan Jalan (APJ) 1987.

Sementara itu, pemandu bas yang hanya ingin dikenali sebagai Ravi, 52, berkata, sebaik melihat kenderaan berkenaan berada di laluannya, dia begitu terkejut dan terbayang dua dari tiga anaknya yang masih bersekolah.
Menurutnya, kejadian berlaku begitu pantas dan ketika itu terdapat tiga penumpang berada di dalam bas yang dipandunya.
“Sepasang suami isteri yang sudah berusia menjerit, manakala, seorang pelajar yang memang merupakan pengguna setia pula cedera di leher.
“Saya juga nampak dengan jelas, pemandu kereta tercampak keluar dari cermin hadapan kereta. Saya mahu segera keluar membantu, namun, pintu bas tidak boleh di buka dari dalam,” katanya.
Menurutnya, dia serta tiga penumpang berjaya keluar selepas dibantu oleh orang awam yang membuka pintu bas dari luar.
“Saya sudah 10 bulan memandu bas henti-henti dari Tampin ke Bahau ini, namun, ini merupakan kejadian kali pertama saya terbabit dalam kemalangan maut,” katanya. – KOSMO! ONLINE


Usahawan kosmetik bergelar Datuk Seri dituduh esok
Oleh KOSMO!

12 Oktober 2022, 11:32 pm
PUTRAJAYA – Seorang usahawan kosmetik terkenal bergelar Datuk Seri akan didakwa esok di Mahkamah Sesyen Jenayah Sepang pada pukul 9 pagi.
Pendakwaan terhadap usahawan kosmetik itu dibuat oleh Suruhanjaya Komunikasi dan Multimedia Malaysia.
Usahawan tersebut berdepan empat pertuduhan di bawah Seksyen 233 Akta Komunikasi dan Multimedia (AKM) 1998 atas kesalahan membuat dan memulakan penghantaran komunikasi yang bersifat sumbang.
Sebelum ini, pelakon lelaki popular Zul Ariffin, didenda RM30,000 oleh Mahkamah Sesyen Sepang atas kesalahan memulakan penghantaran komunikasi iaitu video yang bersifat sumbang pada Mac lalu.
Hakim Noorhisham Mohd. Jaafar, menjatuhkan hukuman itu kepada Zul Arifin atau nama sebenarnya Zulkifli Ariffin, 36, selepas aktor berkenaan mengaku bersalah terhadap pertuduhan yang dibacakan kepadanya.
Pelakon Sangkar itu juga diperintahkan menjalani hukuman penjara sembilan bulan sekiranya gagal membayar denda berkenaan. Beliau kemudiannya membayar denda tersebut. – KOSMO! ONLINE


Jodie Comer wanita tercantik di dunia tahun 2022
Oleh KOSMO!

12 Oktober 2022, 11:00 pm
LONDON – Aktres Britain, Jodie Comer dinobatkan sebagai Wanita Tercantik di Dunia bagi tahun 2022 kerana mempunyai ketepatan wajah 94.52 peratus di bawah nisbah Golden Ratio of Beauty, lapor akhbar The Sun semalam.
Selebriti berusia 26 tahun itu mendahului senarai tersebut dengan aktres Amerika Syarikat (AS), Zendaya berada di tempat kedua dan diikuti model terkenal, Bella Hadid di tempat ketiga.
Teknik yang digunakan dalam penelitian itu diperkenalkan sejak zaman purba lagi dan diguna pakai untuk mengukur tahap kesempurnaan fizikal seseorang.
Pakar mengira bentuk wajah yang sempurna termasuk saiz dan kedudukan bibir, hidung, dagu dan rahang. Ciri yang dimiliki Comer didapati sepadan dengan nisbah yang ideal.
Senarai 10 wajah wanita tercantik itu dikelola oleh seorang pakar bedah kosmetik profesional dari klinik Harley Street, Dr. Julian De Silva. Beliau menggunakan alat pemetaan muka digital untuk memadankan ramai selebriti-selebriti moden.
Antara yang tersenarai termasuk penyanyi, Beyonce (92.44 peratus), Ariana Grande (91.81 peratus), personaliti televisyen, Kim Kardashian (91.28 peratus) dan bintang drama Squid Game, HoYeon Jung (89.63 peratus).

Selain itu, penyanyi Taylor Swift, supermodel Britain, Jourdan Dunn dan pelakon Bollywood, Deepika Padukone turut menduduki senarai 10 teratas.
“Jodie Comer adalah pemenang yang jelas apabila semua elemen wajahnya diukur mempunyai kesempurnaan fizikal,” kata De Silva. – Agensi


Dua pegawai imigresen dalang bawa masuk 600 PATI disenarai hitam
Oleh KHAIRUL MOHD. ALI

12 Oktober 2022, 7:23 pm
ISKANDAR PUTERI – Jabatan Imigresen Malaysia (JIM) berjaya menumpaskan sindiket menyeludup pendatang asing tanpa izin (PATI) yang telah disenarai hitam untuk kembali memasuki negara ini menerusi satu operasi yang dijalankan di Larkin Sentral dan Kompleks Sultan Abu Bakar (KSAB), di sini hari ini.
Ketua Pengarah Imigresen, Datuk Seri Khairul Dzaimee Daud berkata, sindiket Ah Chong berkenaan turut didalangi dua pegawai imigresen yang bertugas di KSAB, dimana kedua-dua mereka telah ditahan, petang tadi.
Menurut beliau, dalam serbuan tersebut, seramai 25 PATI warganegara Indonesia melibatkan 13 lelaki dan 12 wanita beserta dua tekong warganegara tempatan berusia 34 dan 49 tahun turut ditahan.
“Dalam operasi yang dijalankan sepasukan pegawai dan anggota imigresen Putrajaya yang bermula pukul 1.30 petang itu, kita berjaya menahan dua tekong dan 25 warganegara Indonesia yang memasuki negara ini melalui Singapura.
“Modus operandi diguna sindiket ini adalah dengan membawa masuk PATI terbabit melalui LinKedua, sebelum dua Pegawai Imigresen di KSAB yang terlibat akan melepaskan mereka tanpa sebarang pemeriksaan sebelum kemudian dibawa ke Larkin Sentral menggunakan bas.
“Disana, terdapat sebuah bilik khas disediakan sindiket untuk memberikan cop palsu kepada pasport milik kesemua PATI terbabit bagi mengaburi mata pihak penguasa.

“Selepas itu, kesemua PATI berkenaan akan dibawa menaiki bas ke Terminal Bersepadu Selatan di Kuala Lumpur,” katanya dalam sidang akhbar yang diadakan di Laluan Keluar Bas dan Lori di KSAB, di sini hari ini.
Tambah Khairul Dzaimee, sindiket itu didapati telah bergiat aktif sejak sempadan antarabangsa Malaysia dibuka pada April lalu dengan mensasarkan PATI yang telah disenarai hitam daripada memasuki negara ini oleh pihak imigresen.
Katanya, sindiket itu mengenakan bayaran antara RM5,000 hingga RM8,000 seorang dan dianggarkan mereka telah membawa masuk sekurang-kurangnya 600 PATI sejak April lalu dengan mengaut keuntungan lebih RM2.5 juta sejak beroperasi.
“Kesemua PATI yang dibawa masuk sindiket ini adalah mereka yang telah disenarai hitam imigresen atas pelbagai kesalahan antaranya masuk melalui laluan salah, tinggal lebih masa dan juga menjalankan perniagaan tanpa lesen.
“Sementara itu, dua Pegawai Imigresen yang berusia 20 dan 27 tahun yang terlibat telah dikenalpasti dan sedang diburu bagi membantu siasatan. Sekiranya didapati bersalah tindakan tegas akan dikenakan terhadap mereka,” ujarnya.
Khairul Dzaimee turut memberitahu, kesemua 25 PATI yang ditahan akan disiasat mengikut Seksyen 36 Akta Imigresen 1959/63, manakala dua tekong warga tempatan akan disiasat mengikut Seksyen 26A Akta Antipemerdagangan Orang dan Anti Penyeludupan Migran 2007.
“Pihak Imigresen tidak akan berkompromi dengan mana-mana pegawai dan anggota yang didapati terlibat dengan kegiatan penyeludupan migran,” jelasnya. – KOSMO! ONLINE


Guru ditemui meninggal dunia tepi surau sekolah
Oleh OTHMAN YAHAYA

12 Oktober 2022, 7:06 pm
SUNGAI PETANI – Seorang guru ditemui meninggal dunia dalam keadaan tersandar pada kerusi kayu di tepi surau Darul Furqan di Sekolah Kebangsaan (SK)
Tunku Ismail, di sini hari ini.
Dalam kejadian kira-kira pukul 10.45 pagi tadi itu, lelaki berusia 47 tahun terbabit ditemui rakan setugasnya yang kebetulan melalui kawasan tersebut sebelum memaklumkannya kepada guru lain.
Guru itu yang telah berkahwin dan mengajar mata pelajaran Pendidikan Islam kemudian dibawa ke dalam surau sebelum disahkan telah meninggal dunia oleh petugas Kementerian Kesihatan (KKM).
Ketua Polis Daerah Kuala Muda, Asisten Komisioner Zaidy Che Hassan berkata, pemeriksaan pada badan mangsa tidak menemui sebarang unsur jenayah.
“Pemeriksaan awal dengan guru sekolah itu juga mendapati mangsa tidak pernah mengadu sakit selain tidak mengalami simptom Covid-19.
“Mayat dibawa ke Unit Forensik Hospital Sultan Abdul Halim (HSAH) di sini untuk dibedah siasat sebelum dituntut keluarganya,” katanya.

Tambahnya, hasil bedah siasat mendapati mangsa meninggal dunia akibat masalah jantung.
“Kes diklasifikasikan sebagai mati mengejut,” katanya. – KOSMO! ONLINE


Ibu tunggal sebak terima diploma arwah anak tunggal
Oleh NUR SYAZWANA MANSOR

12 Oktober 2022, 7:20 pm
BALING – Seorang ibu tunggal sebak apabila menerima diploma secara anumerta mewakili anak lelaki tunggal yang meninggal dunia di Hospital Tuanku Fauziah (HTF) Kangar, Perlis pada 3 Ogos lalu akibat masalah kesihatan selepas terlibat kemalangan jalan raya.
Yusni Yasin, 48, dari Felda Chuping, Perlis menerima Diploma Seni Kulinari bagi pihak Allahyarham Muhammad Ilyas Md. Rani, 21, pada Istiadat Konvokesyen Universiti Islam Antarabangsa Sultan Abdul Halim Mu’azam Shah (UniSHAMS) kali ke-24 di Kuala Ketil, di sini hari ini.
Menurut Yusni, anaknya meninggal dunia di HTF pada 3 Ogos lalu akibat pelbagai masalah kesihatan selepas terlibat dalam kemalangan jalan raya di Jitra dekat sini, awal Mei lalu.
“Arwah sebelum ini memang menyimpan hasrat untuk hadir pada konvokesyen ini walaupun terlantar sakit.
“Setiap hari dia minta saya doakan supaya dia boleh hadir untuk menerima diploma walaupun dalam keadaan berkerusi roda, namun takdir Allah mengatasi segalanya apabila dia dijemput Ilahi sebelum sempat berbuat demikian,” katanya.
Sultan Kedah, Sultan Sallehuddin Sultan Badlishah yang merupakan Canselor UniSHAMS berkenan menyampaikan anugerah dan diploma tersebut.

Yusni berkata, kemalangan itu berlaku selepas kereta dinaiki anaknya bersama tiga lagi rakan terbabas ketika mengelak sebuah kenderaan yang cuba memotong dari laluan bertentangan tetapi tidak lepas.
“Mereka ketika itu dalam perjalanan ke rumah bekas guru mereka di Jitra.
“Akibat kemalangan itu, anak saya mengalami patah tulang belakang di bahagian tengkuk dan tidak boleh berjalan, manakala tiga lagi rakannya hanya cedera ringan,” ujarnya.
Katanya, meskipun masih bersedih dengan pemergian anaknya itu, namun dia terpaksa reda dan menerima hakikat bahawa anaknya itu hanya pinjaman daripada Allah.
“Saya terharu dan sebak kerana dapat menyempurnakan hasrat arwah untuk menerima diploma hari ini,” ujarnya.
Allahyarham Muhammad Ilyas merupakan seorang daripada 1,382 orang graduan UniSHAMS yang menerima diploma dan ijazah masing-masing membabitkan peringkat pengajian doktor falsafah, sarjana, sarjana muda, diploma pasca siswazah, diploma dan program asasi. – KOSMO! ONLINE


Lelaki sengaja baringkan diri halang lalu lintas
Oleh TUAN NURHIDAYAH TUAN AB.GHANI

12 Oktober 2022, 8:09 pm
PETALING JAYA – Seorang lelaki dilihat sengaja membaringkan dirinya di tengah jalan sehingga  menghalang lalu lintas dikesan polis dalam satu kejadian di jalan raya berhampiran Blok Empat Pangsapuri Desa Mentari di sini, pagi tadi.
Ketua Polis Daerah Petaling Jaya, Asisten Komisioner Mohamad Fakrudin Abdul Hamid berkata, tindakan individu tersebut dikesan melalu rakaman video berdurasi 54 saat yang tular di Instagram @info.semasa.
Katanya, menerusi rakaman video tersebut, lelaki itu bertindak membaringkan dirinya di tengah jalan raya dan menghalang lalu lintas.
“Rakaman kejadian dimuat naik oleh pemilik akaun tersebut sekitar pukul 1 pagi tadi dipercayai berlaku di sebuah pangsapuri, di sini.
“Diharapkan pemilik atau pemandu kereta dan saksi kejadian tampil membuat laporan di balai polis berdekatan bagi membantu siasatan, ” katanya dalam kenyataan hari ini. – KOSMO! ONLINE.


Lelaki dipenjara kerana bolot harta pusaka
Oleh KOSMO!

12 Oktober 2022, 8:00 pm
LONDON – Gara-gara persengketaan dalam merebut harta pusaka, seorang lelaki di Britain dipenjarakan kerana gagal membahagikan harta peninggalan bernilai £473,000 (RM2.4 juta) dengan dua anak saudaranya, lapor akhbar Metro UK semalam.
Mark Totton, 51, diberi tanggungjawab untuk menguruskan harta pusaka ibunya, Hazel Totton yang meninggal dunia pada 2019.
Mendiang meninggalkan separuh harta pusaka itu kepada dua cucunya, Hollie Totton, 25 dan Daniel Washer, 19.
Bagaimanapun, selepas tiga tahun, dua beradik itu masih tidak mendapat sebarang harta dan bapa saudara mereka enggan menyatakan apa yang dia lakukan dengan wang tersebut.
Totton gagal mematuhi perintah untuk membahagikan harta pusaka dalam masa tertentu dan mengemukakan laporan penuh mengenai urusan pembahagian.
Lelaki itu kemudian menghilangkan diri apabila diarahkan menghadiri perbicaraan di mahkamah. Polis berjaya menjejakinya, namun dia masih enggan mendedahkan situasi wang tersebut.

Selepas dipaksa, Totton akhirnya akur kepada perintah dengan menyenaraikan semua harta pusaka tersebut termasuk wang bernilai £425,000 (RM2.19 juta) hasil daripada jualan rumah ibunya dan £48,000 (RM247,277) dalam simpanan serta pelaburan.
Tertuduh kemudian dijatuhi hukuman penjara enam minggu pada Jumaat lalu selepas disaman oleh anak saudaranya di Mahkamah Tinggi.
Totton yang mula menjalani hukumannya kelmarin telah diarah membayar £18,000 (RM92,728) kepada dua anak saudaranya. – Agensi


Buletin Utama tidak bersiaran, ada masalah teknikal
Oleh KOSMO!

12 Oktober 2022, 8:27 pm
PETALING JAYA – Berita Buletin Utama melalui saluran TV3 tidak disiarkan seperti biasa malam ini.
Difahamkan saluran berita pilihan ramai yang biasanya disiarkan setiap hari pada pukul 8 malam itu mengalami masalah teknikal malam ini.
Tangkap layar komen yang dimuat naik penonton di YouTube.
Perkara tersebut telah dimaklumkan oleh pihak Media Prima melalui crowler saluran tersebut sebentar tadi. – KOSMO! ONLINE.


Skim harga maksimum ayam, telur ayam disambung
Oleh PETAH WAZZAN ISKANDAR

12 Oktober 2022, 7:45 pm
PUTRAJAYA – Skim pelaksanaan Penentuan Harga Maksimum Ayam dan Telur Ayam yang bermula 5 Februari lalu diteruskan bagi menstabilkan harga seterusnya memastikan keberadaan bekalan tersebut di pasaran dalam negara.
Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd Yusof berkata, langkah prihatin itu mengambil kira kenaikan isu kos sara hidup rakyat pada masa kini.
Beliau berkata, atas faktor itu, pihaknya menyambung tempoh pelaksanaan harga maksimum ayam dan telur ayam yang akan berkuatkuasa dengan kadar baru pemberian subsidi kepada telur ayam sebanyak RM0.08 sebiji kepada peladang.
“Keputusan ini juga berpunca daripada kenaikan kos pengeluaran dan menyebabkan keperluan penyelarasan semula harga telur ayam di peringkat ladang dan borong sekali gus membolehkan harga runcit telur ayam dikekalkan tanpa sebarang kenaikan.
“Harga maksimum ayam pula adalah kekal bagi semua peringkat meliputi ladang, borong dan runcit,” katanya dalam satu kenyataan di sini tadi.
Azman berkata, Kementerian Pertanian dan Industri Makanan (MAFI) sentiasa bekerjasama dengan KPDNHEP dalam membuat pemantauan untuk memastikan bekalan barangan dalam negara sentiasa mencukupi supaya harganya terus kekal stabil.

Katanya, seramai 2,249 anggota Penguat Kuasa telah digerakkan di beberapa lokasi yang menjadi tumpuan orang ramai membeli belah seperti pasar awam, pasar tani dan pasar raya seluruh negara untuk melakukan pemeriksaan dan pemantauan setiap hari.
“Ia bagi memastikan setiap peniaga mematuhi undang-undang ditetapkan selain memastikan peniaga tidak mengambil kesempatan menjual barang-barang harga terkawal termasuk ayam dan telur melebihi harga.
“Tindakan tegas akan diambil sekiranya mana-mana pihak didapati gagal mematuhi peraturan manakala mana-mana orang melakukan kesalahan boleh diambil tindakan di bawah Akta Kawalan Harga dan Antipencatutan 2011,” katanya. – KOSMO! ONLINE


Kereta tersangkut di pantai ketika cari siput
Oleh ISKANDAR SHAH MOHAMED

12 Oktober 2022, 7:56 pm
SABAK BERNAM – Hasrat seorang lelaki dan dua beranak mencari siput bertukar detik cemas apabila kereta dinaiki mereka tersangkut di pesisir Pantai Sentosa, Sekinchan di sini, hari ini.
Kejadian pukul 2.30 petang itu berlaku ketika semua mangsa berusia 20 hingga 64 tahun mahu mengalihkan Perodua Myvi tersebut berikutan air pasang.
Namun, tayar kereta turut dinaiki ibu dan anak perempuannya itu terbenam lalu tersangkut sebelum diselamatkan bomba.
Pengarah Bomba Selangor, Norazam Khamis berkata, pihaknya bergegas ke lokasi kejadian selepas menerima panggilan kecemasan pukul 3.08 petang.
Kata beliau, operasi itu disertai sepasukan  tujuh anggota termasuk pegawai dari Balai Bomba dan Penyelamat (BBP) Sekinchan.
“Setibanya di lokasi, kereta itu didapati masih tersangkut dengan tayar terbenam dalam pasir.

“Anggota bomba dan orang awam kemudian menarik kenderaan itu selama 40 minit sebelum diserahkan kepada polis bagi tindakan lanjut,” katanya ketika dihubungi petang tadi.
Tambah Norazam, semua mangsa terselamat dan tiada kemalangan jiwa dilaporkan.
Justeru, beliau menasihatkan orang ramai supaya tidak meletakkan kenderaan di tebing pantai bagi mengelak kejadian seumpama itu.
“Biarpun pesisir pantai luas ketika air surut, tindakan berkenaan mengundang bahaya terutama air laut mula pasang.
“Pasir pantai tidak padat dan berisiko menyebabkan kenderaan tersangkut,” katanya.
Terdahulu, tular gambar di media sosial memaparkan sebuah Myvi tersangkut di pesisir pantai tersebut. – KOSMO!ONLINE


Hisham Ahmad Tajuddin meninggal dunia
Oleh HANISAH SELAMAT

12 Oktober 2022, 8:18 pm
PETALING JAYA – Pelakon veteran, Hisham Ahmad Tajuddin menghembuskan nafas terakhir akibat jangkitan kuman pada paru-paru pukul 4.30 petang tadi.
Allahyarham meninggal dunia Hospital Shah Alam (HSA), Selangor, iaitu kira-kira dua minggu diberikan rawatan di pusat perubatan tersebut.
Khabar duka mengenai pemergian aktor berkenaan dikongsikan anaknya, Aqeela, 26.
Katanya, bapanya yang ditidurkan di Wad Kebergantungan Tinggi (HDW), HSA sejak akhir bulan lalu, menghembuskan nafas terakhir di hadapan anggota keluarga.
“Dengan rendah hati saya memaklumkan abah saya, Hisham Ahmad Tajudin telah kembali menemui Sang Pencipta pada waktu Asar, pukul 4.30 petang tadi.
“Seperti yang saya maklumkan sebelum ini, abah meninggal dunia akibat jangkitan kuman dalam paru-paru. Ia kemudian merebak ke organ lain sehingga tidak berfungsi.

“Abah dikhabarkan teruk sejak malam tadi, di mana hospital hubungi saya memberitahu abah sudah tenat.
“Kami sekeluarga berada di sisi Abah sejak malam tadi sehingga Asar.
“Abah meninggal di hadapan saya, suami saya dan ibu. Sama-sama sedekahkan Al-Fatihah untuk arwah. Innalillahiwainnailaihirojiun,” kongsinya.
Sebelum ini, Aqeela pernah memaklumkan Allahyarham dimasukkan ke hospital pada 29 September lalu, selepas mengalami batuk teruk yang berpanjangan.
Bapanya itu ditidurkan dan bergantung sepenuhnya pada mesin sokongan berikutan tidak boleh bernafas secara normal.
Sementara itu, Aqeela turut menyatakan pihaknya belum dapat berkongsi maklumat pengebumian bapanya yang masih berada di hospital.
Terdahulu, Hisham aktif dalam arena lakonan menerusi drama dan filem sejak era 1980-an.
Antaranya adalah filem Tsu-Feh Sofiah, Perempuan, Wira Angkasa, Hanny, Putera, Sara, Selamat Pagi Cinta, Santau dan Black Maria.
Antara drama popular lakonannya adalah Dalam Hati Ada Cinta, Dalam Hati Ada Cinta 2 (2005) dan Tok Ayah yang disiarkan TV1.
Arwah kemudian lebih banyak menghabiskan waktu di rumah selepas bersara daripada jabatan kerajaan berikutan faktor usia serta kesihatan. – KOSMO! ONLINE


Agrobank sokong perniagaan penggiat seni
Oleh KOSMO!

12 Oktober 2022, 7:35 pm
PETALING JAYA – Agrobank menyokong penggiat seni tanah air merancakkan lagi perniagaan mereka menerusi pelbagai penawaran produk pembiayaan dan perkhidmatan menarik termasuk sesi perkongsian ilmu tadbir urus perniagaan dan kewangan, penyediaan kertas kerja perniagaan serta penjenamaan produk.
Presiden/Ketua Pegawai Eksekutif Agrobank, Tengku Ahmad Badli Shah Raja Hussin berkata, pihaknya amat berbesar hati untuk membantu penggiat seni dengan pelbagai program pembiayaan dan inisiatif bersesuaian, sekali gus merancakkan sektor pertanian dan agro makanan negara.
“Melalui sesi taklimat yang diadakan, dapat saya simpulkan bahawa para penggiat seni tanah air yang hadir berada di landasan yang betul dan mempunyai prospek perniagaan yang berpotensi besar serta berdaya maju untuk diketengahkan.
“Saya percaya penyediaan maklumat yang jelas dan terperinci akan kemudahan dana pembiayaan serta perkhidmatan disediakan oleh Agrobank akan dapat membantu mereka membuat pilihan tepat untuk meningkatkan lagi keupayaan dan kebolehpasaran perniagaan,” katanya dalam satu kenyataan hari ini.
Kira-kira 30 penggiat seni yang terdiri daripada pelakon, penyanyi, pelawak dan pengacara telah hadir ke sesi taklimat Agrobank yang dikendalikan oleh Ketua Jabatan Pusat Kecemerlangan Agrobank, Rosli Jusoh dan Pengurus Cawangan Kuala Lumpur Agrobank, Mohd Haizan Mohd Aziz.
Taklimat berkenaan membincangkan permasalahan yang sedang dihadapi penggiat seni dalam menjalankan perniagaan mereka dan sekali gus memperkenalkan produk dan perkhidmatan Agrobank yang bersesuaian.

Antara penggiat seni tempatan yang hadir ialah Anne Abdullah, Abon, Kuna, Kuza, Ayu Damit, Nadia Mustafar, Laila Nasir dan Ezlynn. – KOSMO! ONLINE


Wanita ditengking kerana jual menu sama nasi lemak
Oleh KOSMO!

12 Oktober 2022, 6:20 pm
PETALING JAYA – Setiap orang memiliki rezeki masing-masing, cuma apa yang membezakan adalah tempoh masa, cepat dan lambat yang semestinya menguji kesabaran.
Bagaimanapun, beberapa hari ini kecoh apabila seorang peniaga ‘diserang’ seorang lelaki dan wanita yang didakwa berniaga menu yang sama iaitu nasi lemak.
Menerusi video dimuat naik skyullah, memaparkan kejadian tersebut dipercayai berlaku di Taman Tun Dr Ismail (TTDI), Kuala Lumpur.
Insiden itu dikatakan bertambah ‘panas’ apabila mendengar perkataan diucapkan wanita itu yang disifatkan seperti sombong.
“Esok saya tak nak tengok nasi lemak ada di sini. DBKL (Dewan Bandaraya Kuala Lumpur) dah bagitahu kan?,” kata wanita tersebut.
Meskipun video penuh telah dipadam di laman TikTok, namun ia masih menjadi perbualan hangat dalam kalangan pengguna media sosial.

Susulan itu, video berdurasi lebih dua minit itu mengundang pelbagai reaksi dan komen negatif daripada orang ramai.
“Aku bukan nak menyebelahi mak cik tu. Aku dari keluarga meniaga tepi jalan. Abah aku pesan kalau nak meniaga tengok sikit kiri kanan juga. Rezeki tu luas.
“Tapi kena hormat dengan peniaga lain meniaga juga. Selangkah keluar rumah niat mencari rezeki kerana Allah,” kata  mhdazmnrsln..
“Mak cik berniaga apa sekalipun, kalau haritu Allah takdirkan itu rezeki kawan tu, maka itulah rezeki dia,” ujar eimeerose. – KOSMO ONLINE


Melly Goeslaw puji suntikan nafas baharu lagu Jika
Oleh NUR AL-FAIRUZA SYARFA NOR SAIDI

12 Oktober 2022, 5:45 pm
PETALING JAYA – Biarpun sering menerima kecaman kerana kemampuan mereka menyanyi secara langsung dipertikai, namun pasangan duet Nuha Bahrin dan Naufal Azrin menerima pujian daripada bintang terkenal Indonesia, Melly Goeslaw.
Pujian Melly merujuk terhadap video muzik nyanyian semula lagu popular Jika yang diberi nafas baharu kerana disampaikan dalam bahasa Arab.
“Terima kasih kerana memainkan lagu saya dan menjadikannya lebih baik. Saya berharap Jika versi kamu berdua dapat mencipta sejarah industri muzik.
“Meskipun usia lagu ini sudah 23 tahun, namun Nuha dan Naufal berjaya memberikan nafas baharu kepada lagu ini,” ujar penyanyi lagu Ada Apa dengan Cinta itu.
Pada masa sama, Melly turut menghargai hasil usaha pengkarya-pengkarya Malaysia dan tidak sabar untuk kembali beraksi di sini kelak.
Sementara itu, Nuha dan Naufal tidak melepaskan peluang mengucapkan ribuan terima kasih atas sokongan yang diberikan oleh Melly usai lagu tersebut diluncurkan pada minggu lepas.

Video tersebut setakat ini sudah meraih lebih 467,000 jumlah tontonan dalam YouTube Alfarecords.
Lebih manis, lagu berkenaan turut menduduki tangga ketiga carta Youtube Indonesia.
Lagu Jika merupakan nyanyian Melly yang dilancarkan pada 2006 berduet bersama Ari Lasso.
Terdahulu, Nuha dan Naufal mencipta fenomena apabila lagu duet pertama mereka, Casablanca meraih perhatian luar biasa peminat dan trending dalam TikTok sehingga ke luar negara. – KOSMO! ONLINE


Kerjasama Perak FC, Wolfsburg beri manfaat besar – Abdul Azim
Oleh AZIZAN HASHIM

12 Oktober 2022, 6:37 pm
IPOH – Perak FC hampir pasti dicemburui apabila membuka satu lagi lembaran baharu dalam bola sepak Malaysia apabila mewujudkan perjanjian kerjasama dengan kelab Bundesliga, Wolfsburg FC.
Kerjasama selama setahun itu membabitkan aspek pembangunan pemain belia, pertukaram teknologi dan penjualan barangan cendrahati.
Perjanjian itu dimeterai antara Pengerusi Perak FC, Datuk Seri Abdul Azim Mohd Zabidi dengan Naib Presiden Kanan Wolfsburg, Andreas Kruse di pejabat Perak FC di Menara SSI di sini semalam.
Abdul Azim berkata, kerjasama itu sebagai satu mercu tanda dalam usaha mengembalikan kegemilangan bola sepak di negeri ini.
“Semoga kerjasama ini akan membuka lembaran baharu dalam bola sepak di Perak terutamanya pasukan ,” katanya yang turut dihadiri Kruse.
Menurut Abdul Azim, kerjasama itu juga akan memberikan peluang kepada pasukan Perak FC untuk menjalani sesi latihan pramusim bersama kelab yang kini menghuni tangga ke-13 Bundesliga itu.

Malah, barisan kejurulatihan Wolfsburg juga akan dibawa ke Perak untuk menurunkan ilmu kepada para pemain berkaitan kaedah latihan bola sepak Eropah.
“Kami memilih untuk bekerjasama dengan Perak adalah kerana kelab ini bercita-cita tinggi dan mempunyai sejarah tersendiri seperti kami,” ujar Kruse.
Perkembangan terbaharu itu menjadi antara langkah penting sejak XOX Bhd. melalui anak syarikatnya, XOX Pro Sport Sdn. Bhd. mengambil alih kelab tersebut daripada sebuah pasukan yang hampir berkubur ekoran masalah kewangan.
Selain isu masalah tunggakan gaji yang sudah diselesaikan sebaik sahaja memiliki pasukan ini, pengurusan tertinggi Perak FC juga pantas membawa masuk pengendali baharu, Lim Teong Kim untuk menggalas tanggungjawab membimbing pasukan bagi menghadapi Liga Super 2023. – KOSMO! ONLINE


KPDNHEP Perak rampas pakaian, peralatan sukan bela diri tiruan
Oleh ASLIZA MUSA

12 Oktober 2022, 6:57 pm
IPOH – Kementerian Perdagangan Dalam Negeri dan Hal Ehwal Pengguna (KPDNHEP) Perak menyita pakaian, peralatan dan kelengkapan sukan seni bela diri berjenama terkenal bernilai RM80,192 di sebuah premis perniagaan di Kawasan Perindustrian Anson dekat Teluk Intan semalam.
Serbuan pukul 12.40 tengah hari itu dijalankan oleh pegawai dan anggota penguatkuasa KPDNHEP Teluk Intan diketuai Ketua Pegawai Penguatkuasa daerah, Mohd. Badrul Hisham Ahmad Alias.
Pengarah KPDNHEP Perak, Saifullizan Kamarul Zaman berkata, operasi membanteras aktiviti penjualan
barang tiruan itu dijalankan selepas risikan selama dua minggu.
Katanya, hasil pemeriksaan mendapati
premis itu merupakan sebuah gudang perniagaan yang menjual pakaian, peralatan dan kelengkapan sukan seni bela diri berjenama terkenal disyaki tiruan secara dalam talian.
“Berdasarkan siasatan awal, syarikat tersebut beroperasi selama dua tahun dan barangan berjenama terkenal itu diperolehi dari negara China.
“Harga yang dijual bagi setiap barangan bermula daripada RM7 sehingga RM49 di mana keuntungan yang diperolehi boleh mencecah RM34,000 sebulan,” katanya dalam kenyataannya di sini hari ini.

Menurut beliau, susulan serbuan itu, tiga lelaki warga tempatan berusia 30-an iaitu dua pekerja dan seorang pemilik perniagaan ditahan bagi membantu siasatan.
“Siasatan lanjut dijalankan mengikut Seksyen 102 (1) (c) Akta Cap Dagangan 2019,” katanya. – KOSMO! ONLINE


Ramai nak jadi pengantin perempuan MK K-Clique!
Oleh NUR EMIRA SAIZALI

12 Oktober 2022, 7:00 pm
PETALING JAYA – Penyanyi rap popular MK K-Clique mengundang rasa tidak keruan netizen terutamanya dalam kalangan wanita apabila memuat naik foto berseorangan di atas pelamin.
Foto yang memaparkan MK, 26, berbaju Melayu berwarna putih lengkap bersamping dan songkok mengundang pelbagai reaksi yang rata-ratanya meluahkan ingin menjadi suri hatinya.
“Ada ini, sedang berlatih. Bila awak nak duduk?
“Sementara tunggu, saya pegangkan bunga awak sebentar okey,” kata pemilik nama penuh Muhammad Hairi Amin Hamdan itu dalam ruangan kapsyen.
Dalam beberapa foto lain, aksinya seakan-akan sedang mencium, bersalaman dan bersanding dengan pengantin perempuan bayangan turut membuatkan ramai terhibur.
Sementara itu, menerusi ruangan komen, kapsyen pelakon filem Rompak itu dihujani komen usikan daripada peminat wanita yang bersetuju untuk menjadi isterinya.

“Sekejap lagi ‘baby’ sampai dan duduk sebelah sayang okey,” seloroh seorang netizen.
“Tunggu sekejap, saya dalam perjalanan nak terbang ke Sabah,” gurau seorang lagi pengikut Instagramnya.
Difahamkan, aksi tersebut dirakam pada majlis pernikahan kakaknya, Siti Hawa Hamdan dengan Fareed yang juga salah seorang anggota kumpulan K-Clique.
Sebelum ini, MK pernah dikatakan sudah memiliki teman istimewa apabila memuat naik foto bersama seorang wanita dalam sebuah hantaran Instagram. – KOSMO! ONLINE


Tema ‘Kestabilan dan Kemakmuran’ pilihan manifesto BN | 15 MINIT MMTV 12 Oktober 2022
 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

12 Oktober 2022, 6:50 pm


Khairul Syazwan dikesan, saksi kes dadah
Oleh TUAN NURHIDAYAH TUAN AB.GHANI

12 Oktober 2022, 6:06 pm
PETALING JAYA – Polis Diraja Malaysia (PDRM) mengesan lelaki yang menjadi saksi penting berhubung perbicaraan kes dadah di Mahkamah Tinggi Shah Alam (Jenayah 2).
Ketua Polis Daerah Petaling Jaya, Asisten Komisioner Mohammad Fakhruddin Abdul Hamid berkata, individu terbabit diperlukan untuk hadir sebagai saksi semasa perbicaraan kes di bawah Seksyen 39B Akta Dadah Berbahaya 1952.
“Saksi bernama Khairul Syazwan Md Rabi, 28. Jika orang ramai mempunyai maklumat boleh hubungi Pegawai Penyiasat, Inspektor Muhammad Syahir Ajamain di talian 011-62625970,” katanya.
Beliau berkata, lelaki terbabit diminta hadir ke Ibu Pejabat Polis Daerah (IPD) Petaling Jaya atau hadir ke Mahkamah Tinggi Jenayah 2, Shah Alam pada 18 Oktober ini. – KOSMO! ONLINE.


Doktor gigi palsu ditahan tawar rawatan di dalam kereta
Oleh KOSMO!

12 Oktober 2022, 7:00 pm
BANGKOK – Seorang wanita di Thailand ditahan kerana menjalankan operasi klinik pergigian secara haram di dalam keretanya, dekat tempat letak kenderaan sebuah pusat beli-belah di Bangkok, lapor laman berita Thaiger semalam.
Pegawai dari Bahagian Polis Perlindungan Pengguna (CPPD) dimaklumkan mengenai kewujudan klinik itu dan iklannya di media sosial. Klinik tersebut dinamakan ‘Fashionable Brace Shop’.
Wanita tersebut, Pornteera, 29, menjalankan operasi klinik gigi secara haram di kawasan parkir sebuah pusat beli-belah di daerah Taling Chan.
Dalam usaha memberkas wanita berkenaan, seorang pegawai menyamar sebagai pelanggan dan membuat temu janji dengannya.
Pornteraa didapati mengenakan bayaran 2,500 baht (RM307) untuk rawatan pendakap gigi palsu yang jauh lebih murah berbanding doktor gigi profesional dengan harga 30,000 baht (RM3,688).
Dia ditangkap di kawasan parkir ketika sedang bersiap sedia untuk bekerja. Pegawai yang terlibat turut merampas alatan pergigiannya yang bernilai lebih 50,000 baht (RM6,148).

Pornteera mendedahkan bahawa caj perkhidmatannya bermula dari 1,000 baht (RM122) dan dia memperoleh pendapatan antara 30,000 (RM3,688) hingga 40,000 baht (RM4,918) sebulan. Dia juga mempunyai kedai di Pasar Sai Tai Mai di daerah Taling Chan.
Wanita itu menyediakan perkhidmatan untuk pelanggan di kedai dan jika tidak selesa, mereka boleh mendapatkan rawatan di dalam keretanya.
Menurut saluran berita Channel 8, Pornteera didakwa melanggar peraturan Lembaga Perlindungan Pengguna Thailand dengan menjual produk terlarang seperti pendakap gigi palsu dan pelbagai gaya.
Doktor gigi haram itu berdepan hukuman penjara sehingga tiga tahun dan denda sehingga 600,000 baht (RM73,779). – Agensi


Lelaki maut ditembak ah long di kepala
Oleh KOSMO!

12 Oktober 2022, 6:30 pm
BANGKOK – Seorang ah long atau pemberi pinjam wang tanpa lesen di Thailand melepaskan lapan das tembakan terhadap seorang penghutang pada bahagian kepalanya dekat luar sebuah kedai teh di wilayah Songkhla, Ahad lalu, lapor laman berita Thaiger semalam.
Pegawai dari Balai Polis Khuan Meed menerima satu panggilan pada pukul 8 malam (waktu tempatan) mengenai seseorang yang ditembak mati di daerah Chana.
Sejurus tiba di lokasi kejadian, mereka menemui mayat Chusit, 42, dalam keadaan berlumuran darah akibat ditembak sebanyak lapan kali pada bahagian kepala. Sepucuk pistol yang ditemui turut diambil sebagai bahan bukti.
Saksi memberitahu, mereka pada awalnya melihat Chusit masuk ke kedai teh berkenaan dan memesan minuman.
Seorang lelaki bersenjata kemudian muncul dan menjerit: “Bang bang bang”, menyebabkan Chusit berpaling dan berjalan keluar dari kedai.
Suspek seterusnya mengeluarkan pistol dan menembak Chusit sebanyak lapan kali di kepalanya sebelum melarikan diri dengan menaiki motosikal.

Menurut saudara Chusit, sebelum meninggalkan rumahnya pada petang kelmarin, dia menerima panggilan daripada ah long yang menyuruhnya pergi ke kedai teh dan meminta mangsa membawa wang yang dipinjam ke kedai itu.
Polis menggunakan rakaman televisyen litar tertutup (CCTV) untuk cuba menjejaki pembunuh Chusit. – Agensi


NOAH teruja jumpa peminat Malaysia bulan depan
Oleh NUR AL-FAIRUZA SYARFA NOR SAIDI

12 Oktober 2022, 6:20 pm
PETALING JAYA – Selaku syarikat penganjur acara berpengaruh lokal, YOLO Malaysia menganjurkan sebuah konsert membawakan kumpulan dari negara seberang, NOAH yang bakal berjumpa peminat pada 12 November depan di Zepp Kuala Lumpur.
Pemilihan kumpulan itu dibuat kerana NOAH mempunyai peminat yang ramai di Malaysia yang mampu menyambung bahang muzik rock kepada semua pengunjung yang bakal hadir.
Penerbit Eksekutif YOLO Malaysia, Haniff Hamzah berkata, pihaknya bersedia untuk memasuki lapangan hiburan muzik ke satu tahap yang lebih tinggi dengan membawakan kumpulan terkenal dari luar negara iaitu NOAH.
“Sebagai permulaan kami bawakan artis-artis dari rantau Asia Tenggara dan dalam sejarah hiburan tempatan, kami berjaya bawakan NOAH untuk beraksi di Malaysia,” katanya dalam satu kenyataan.
Dalam pada itu, Penerbit Kreatif YOLO Malaysia, Hamka Mohd. Taufik pula menjelaskan, kumpulan lagenda rock itu akan mempersembahkan lagu hit mereka selama 90 minit tanpa henti.
“Hal ini supaya peminat dapat merasai pengalaman yang luar biasa bertentangan mata dengan kumpulan kesukaan mereka.

“Kami juga bawakan tiga pemuzik profesional yang akan mengiringi persembahan NOAH termasuk kejutan yang dipersembahkan pada malam konsert nanti,” ujarnya.
Sementara itu, katanya, sambutan terhadap pembelian tiket juga sangat memberangsangkan kerana ramai yang menunggu ketibaan band yang dahulunya dikenali sebagai Peterpan.
Untuk makluman, YOLO Malaysia telah mula membuat tempoh pra pendaftaran untuk jualan tiket di peringkat awal dan setelah itu bakinya akan dijual secara umum buat semua.
Terdahulu, YOLO Malaysia berjaya menganjurkan sebuah konsert rock YOLO Live Sessions: 3 Generasi yang menghimpunkan pemuzik rock berbeza generasi antaranya kumpulan Spider, Noh Salleh dan XPDC. – KOSMO! ONLINE


Mahkamah: Jho Low makan tengah hari bersama pegawai AmBank, TIA
Oleh NORLIZAH ABAS

12 Oktober 2022, 5:45 pm
KUALA LUMPUR – Mahkamah Tinggi di sini hari ini diberitahu, ahli perniagaan dalam buruan, Low Taek Jho atau Jho Low hadir pada sesi makan tengahari di sebuah hotel terkemuka bersama pengurusan Lembaga Pelaburan Terengganu Berhad (TIA) dan beberapa pegawai AmBank, 13 tahun lalu.
Bekas Pengarah Urusan AmInvestment Bank Berhad, Kok Tuck Cheong, 67, berkata, beliau diperkenalkan kepada Jhow Low oleh Chan Wan Seong yang ketika itu Pengarah Perhubungan Perbankan AmBank pada perjumpaan yang diadakan di Hotel Mandarin Oriental di ibu negara.
Menurut saksi pendakwaan ke-40, bagaimanapun tiada sesi pengenalan secara rasmi dilakukan pada majlis berkenaan yang berlangsung pada tahun 2009, dihadiri di antara lima hingga tujuh individu.
Ketika disoal balas oleh peguam Tan Sri Dr. Muhammad Shafee Abdullah, Tuck Cheong tidak mengetahui sama ada jamuan itu dibayar oleh Jho Low.
“Boleh jadi pegawai bank dan sebelah pihak lagi (TIA), tetapi memang bukan saya yang bayar,” ujar saksi berkenaan.
Ditanya sama ada perjumpaan makan tengahari itu ada kaitan dengan pengeluaran Nota Jangka Sederhana Islam (IMTN) bernilai RM5 bilion oleh TIA, saksi berkata mereka tidak membincangkan urusan perniagaan yang serius.

Menjawab soalan Muhammad Shafee, saksi berkata Jho Low tidak banyak bercakap sepanjang pertemuan makan tengah hari itu.
Saksi menyatakan demikian pada perbicaraan kes rasuah dan 21 tuduhan pengubahan wang haram dana RM2.3 bilion milik 1Malaysia Development Berhad (1MDB) melibatkan bekas Perdana Menteri.
Dalam prosiding soal balas, Tuck Cheong turut menyatakan, beliau tidak mengingati sama ada Datuk Shahrol Azral Ibrahim Halmi yang ketika itu Ketua Pegawai Eksekutif (CEO) TIA turut hadir pada majlis berkenaan.
Muhammad Shafee: Adakah kamu tahu Jho Low pernah dianggap sebagai penasihat TIA?
Tuck Cheong: Namanya pernah ditimbulkan tetapi ia bukan kenyataan atau fakta yang konkrit.
Muhammad Shafee: Secara rasmi dia berada dalam lembaga sebagai penasihat TIA?
Tuck Cheong: Bukan (penasihat) ketika perjumpaan itu.
TIA ditubuhkan pada Februari 2009 dan dimiliki oleh Menteri Besar Terengganu Diperbadankan, dengan Sultan Terengganu yang kemudiannya menjadi Yang di-Pertuan Agong, Sultan Mizan Zainal Abidin sebagai pemilik majoriti.
TIA kemudiannya dipindahkan kepada Kerajaan Persekutuan melalui Menteri Kewangan Diperbadankan (MKD) pada September tahun sama dan dinamakan semula sebagai 1MDB.
Shahrol Azral dalam keterangan di mahkamah sebelum ini berkata, pengambilalihan TIA kepada 1MDB adalah untuk menyembunyikan penyelewengan Najib ke atas bon IMTN berjumlah RM5 bilion yang dimohon TIA.
Shahrol Azral yang juga bekas CEO 1MDB berkata, beliau yakin dasar pengambilalihan itu dirancang oleh Jho Low dengan restu daripada Najib untuk menyembunyikan penyelewengannya ketika penerbitan bon berkenaan dengan Jaminan Kerajaan yang dibuat pada Mei 2009.
Katanya, Jho Low mengarahkannya menulis surat kepada Najib bagi memastikan 1MDB tidak perlu diaudit.
Perbicaraan di hadapan Hakim Datuk Collin Lawrence Sequerah bersambung esok. – KOSMO! ONLINE


113 anggota Rela terima watikah perlantikan KPRK, KPR
Oleh NUR HUDA MUSA

12 Oktober 2022, 5:34 pm
KUALA LUMPUR – Seramai 113 anggota Jabatan Sukarelawan Malaysia (Rela) Selangor dan Wilayah Persekutuan telah menerima watikah pelantikan sebagai Ketua Perhubungan Rela Kawasan (KPRK) dan Ketua Platun RELA (KPR).
Menteri Dalam Negeri, Datuk Seri Hamzah Zainuddin berkata, kementeriannya kini dalam rangka memperkasakan peranan Rela untuk lebih kompetetif dengan membuat penyusunan semula terhadap platun-platun atau organisasi anggota RELA.
“Sempena dengan pelantikan ini suka saya ingatkan kepada semua KPRK dan KPR yang dilantik supaya melaksanakan segala peranan dan tanggungjawab yang diamanahkan dengan cekap, profesional dan penuh berintegriti.
“Pelantikan ini sememangnya bukanlah jawatan semata-mata, tetapi ianya datang bersekali dengan peranan yang harus dilaksanakan dan tanggungjawab yang harus dipikul,” katanya ketika berucap pada majlis Penyampaian Watikah Pelantikan KPRK dan KPR di Kompleks Kementerian Dalam Negeri, di sini hari ini.
Dalam majlis itu, seramai lapan anggota menerima pelantikan KPRK manakala 105 lagi anggota Rela telah menerima pelantikan KPR.
Dalam pada itu, Hamzah berkata, pihak Rela diharapkan sudah bersiap sedia dalam memberikan perkhidmatan ketika negara memasuki musim Monsun Timur Laut (MTL).

“Seperti mana laporan dikeluarkan Jabatan Meteorologi (MetMalaysia), MTL akan bermula pada November dan berakhir pada Mac di mana kebiasaannya negara akan dilanda banjir.
“Saya percaya dengan perancangan rapi yang telah dibuat akan dapat mencegah berlakunya situasi yang kita semua tidak inginkan contohnya bencana banjir seperti yang berlaku di Taman Sri Muda, Shah Alam tahun lalu,” ujarnya.
Hamzah berkata, anggota Rela diharapkan dapat memberi bantuan dan kerjasama yang sepenuhnya kepada semua agensi. – KOSMO! ONLINE


Ribut petir di 4 negeri petang ini
Oleh MARLIA ZAKARIA

12 Oktober 2022, 5:32 pm
PETALING JAYA – Jabatan Meteorologi (MetMalaysia) mengeluarkan amaran ribut petir melibatkan empat buah negeri sehingga pukul 7 malam ini.
MetMalaysia dalam satu hantaran berkata, amaran itu dikeluarkan susulan ribut petir, hujan lebat berserta angin kencang yang dijangka melanda Kedah, Perak, Kelantan dan Sarawak.
“Di Kedah hujan lebat dijangka meliputi daerah Kubang Pasu, Padang Terap, Sik dan Baling manakala di Kelantan hanya melibatkan Tanah Merah dan Jeli.
“Sementara itu di Perak cuaca buruk sama berpotensi berlaku di kawasan Hulu Perak, Batang Padang dan Muallim,” katanya.
Selain itu di Sarawak pula hujan lebat dan ribut petir juga dijangka berlaku di Kuching, Serian, Samarahan dan Sri Aman.
Dalam perkembangan lain, MetMalaysia turut memaklumkan satu ujian siren Sistem Amaran Awal Tsunami Malaysia (SAATNM) akan diadakan di Pulau Pinang esok (Khamis), sekitar pukul 9 pagi hingga 4 petang.

“Ujian tersebut akan diadakan di Masjid Jamek Ar-Rahman, Batu Ferringhi dan Lembaga Kemajuan Ikan Malaysia (LKIM), Teluk Bahang.
“Penduduk di kawasan sekitar dinasihatkan agar tidak panik dengan bunyi siren tersebut kerana ia merupakan suatu ujian sahaja. Sebarang pindaan akan dimaklumkan,” katanya. – KOSMO! ONLINE


USIM terima 2,456 pelajar baharu Sarjana Muda
Oleh ZAKKINA WATI AHMAD TARMIZI

12 Oktober 2022, 5:39 pm
SEREMBAN – Seramai 2,456 orang pelajar baharu bagi pengambilan Sarjana Muda Sesi Akademik 2022/2023 Universiti Sains Islam Malaysia (USIM) mendaftar secara fizikal bermula hari ini sehingga esok.
Naib Canselor USIM, Prof. Dr. Sharifudin Md. Shaarani berkata, daripada jumlah itu, ia melibatkan seramai 1,686 orang pelajar wanita dan 770 orang pelajar lelaki yang mendaftar.
“Seramai 2,456 pelajar mendaftar secara fizikal dan ia berjalan lancar hari ini. Kesemua pelajar telah mula melengkapkan pendaftaran universiti secara dalam talian mulai 7 hingga 11 Oktober lalu.
“Mereka akan menjalani Program Ta’aruf secara dalam talian menerusi platform Sistem Global Open Access Learning System (GOALS) USIM dan fizikal mulai hari ini sehingga 16 Oktober depan,” katanya.
Beliau berkata demikian ketika ditemui pada program Pendaftaran Pelajar Sarjana Muda Sesi Akademik 2022/2023 di Dewan Tuanku Canselor, USIM, Nilai di sini hari ini.
Menurut Sharifudin, pada pendaftaran kali ini, Fakulti Pengajian Quran dan Sunnah menerima pelajar paling ramai meliputi 600 orang pelajar dalam Ijazah Sarjana Muda Quran dan Sunnah manakala Ijazah Sarjana Muda Syariah (Industri Halal) melibatkan seramai 100 pelajar baharu.

“Dua program ini menerima sambutan yang agak baik. Alhamdulillah, program Quran dan Sunnah serta Shariah (Industri Halal) telah menerima sambutan selama empat tahun.
“Ini termasuk mereka akan melanjutkan pelajaran dalam Syariah (Industri Halal) selama tiga tahun manakala satu tahun dalam industri,” katanya.
Dalam pada itu, Sharifudin menjelaskan, kesemua pelajar terlibat akan ditempatkan di empat lokasi kolej kediaman di universiti berkenaan. – KOSMO! ONLINE


Bajet 2023 bukan bajet PRU-15
Oleh MOHD. HUSNI MOHD. NOOR

12 Oktober 2022, 5:20 pm
PUTRAJAYA – Kementerian Kewangan (MOF) menjelaskan Bajet 2023 yang dibentangkan pada 7 Oktober lalu bukan bajet pilihan raya sebaliknya ia satu komitmen yang bertanggungjawab dan reformis.
MOF menerusi kenyataan hari ini berkata, jika benar ia bajet pilihan raya, maka tentunya tiada kritikan negatif langsung daripada pihak berkepentingan.
“Bajet pilihan raya kebiasaannya lebih memberatkan langkah-langkah jangka pendek sedangkan Bajet 2023 pula menekankan keperluan membina daya tahan bagi menempuh cabaran jangka sederhana dan panjang,
“Bajet 2023 juga berdepan dengan kekangan fiskal akibat peningkatan perbelanjaan bagi menangani impak pandemik sejak dua tahun lalu,” katanya.
Katanya, Bajet 2023 juga masih tertakluk kepada kelulusan Parlimen yang bakal bersidang semula selepas Pilihanraya Umum ke-15 (PRU-15).
Jelas MOF lagi, Bajet 2023 perlu dibentangkan bagi perancangan kewangan yang teratur, iaitu anggaran pendapatan, peruntukan dan perbelanjaan untuk tahun 2023.

Menurutnya, usaha menyiapkan Bajet 2023 juga mengambil masa enam bulan membabitkan lebih 200 sesi libat urus bersama pihak berkepentingan serta mengkaji lebih 250 memorandum dan 12,000 cadangan.
“Justeru, pembentangan Bajet 2023 pada 7 Oktober lalu tidak sia-sia kerana ia akan dibentangkan semula kepada Parlimen selepas PRU-15.
“Malah, kerajaan baharu boleh bersandar kepada proses libat urus yang lebih komprehensif dan menyeluruh dalam merangka persiapan melaksanakan pelbagai inisiatif untuk manfaat rakyat, perniagaan dan ekonomi,” katanya.
Katanya, berdasarkan rujukan pengalaman lalu, Bajet 2000 telah dibentangkan dan Parlimen telah dibubarkan sebelum ia diluluskan namun, bajet itu terpaksa dibentangkan semula pada Februari 2000 sebelum diluluskan. – KOSMO! ONLINE


Neelofa kecewa foto Bilal disunting, ubah wajah sebenar
Oleh NUR AL-FAIRUZA SYARFA NOR SAIDI

12 Oktober 2022, 5:13 pm
PETALING JAYA – Selebriti terkemuka, Noor Neelofa sekali lagi membuka mulut selepas beberapa individu tidak bertanggungjawab memuat naik wajah anaknya, Muhammad Bilal  yang telah disunting dalam media sosial.
Neelofa, 33, amat kecewa dengan sesetengah pihak yang berusaha menyunting muka anaknya sehingga mengubah muka Bilal yang sebenar.
“Sunting muka anak saya sampai jadi bukan rupa dia, selepas itu sebarkan gambar yang sudah disunting itu.
“Macam-macam orang komen jahat pada anak saya. Sudah puas hati? Tidak tahu nak rasa apa,” ujarnya.
Neelofa juga sempat meninggalkan pesanan supaya tidak melampaui batas dalam membuat sesuatu perkara demi memuaskan hati sehingga menimbulkan fitnah.
Terdahulu, Neelofa meluahkan perasaan kecewa dan terkilan dengan tindakan individu yang menceroboh privasi keluarganya dengan menyiarkan gambar Bilal dalam media sosial.

Tindakan tidak bertanggungjawab tersebut kata Neelofa mendahului haknya sebagai ibu kepada bayi berusia lapan bulan itu. – KOSMO! ONLINE


Tiga pentas utama FIFA 23 sasaran Akmal
Oleh MUHAMMAD ZUHAILY BADLISHAH

12 Oktober 2022, 5:33 pm
PETALING JAYA – Perasaan bangga mewakili Malaysia di pentas tertinggi bagi permainan video FIFA 22 masih lagi dirasai oleh bintang e-Sukan negara, Ahmad Akmal Abdul Rafil.
Akmal bersama rakan sepasukannya dari GBX Esports Team, Muhammad Luqman Haziq Hajiman membawa nama Malaysia beraksi pada Piala Kelab Dunia eFIFA di Bella Arena di Copenhagen, Denmark pada Julai lalu.
Mereka berjaya memastikan GBX Esports Team muncul naib juara Kumpulan D sebelum tewas 5-7 kepada Serious About FIFA dari Great Britain di peringkat 16 terbaik.
Keputusan itu menyaksikan GBX Esports Team menamatkan saingan Piala Kelab Dunia eFIFA dalam kelompok 9 hingga 16 terbaik daripada keseluruhan 24 pasukan bertanding.
Kini, pemain dari Putrajaya itu bertekad untuk mengulangi pencapaian sama dengan layak ke Piala Kelab Dunia eFIFA bagi judul baharu FIFA 23 yang baru sahaja dilancarkan secara global pada 30 September lalu.
Menariknya, Akmal turut menyasarkan layak ke dua lagi peringkat tertinggi FIFA 23 iaitu Piala Dunia eFIFA dan Piala Negara-Negara eFIFA yang kini sudah dianjurkan secara langsung (live events).

AKMAL ditemu bual oleh penganjur Piala Kelab Dunia eFIFA atas kejayan GBX Esports Team mara ke peringkat 16 terbaik di Copenhagen pada Julai lalu. – GBX ESPORTS TEAM
“Selepas pergi live events di Copenhagen, Denmark untuk FIFA 22, (ia) lagi membakar semangat saya untuk musim FIFA 23 kali ini.
“FIFA ada tiga pentas utama iaitu Piala Dunia, Piala Kelab Dunia dan Piala Negara-Negara. Kali ini saya memang nak layak ketiga-tiga kejohanan ini.
“Sudah tentu ia tidak mudah tetapi saya yakin dengan diri saya,” kata Akmal yang kini sudah menamatkan pengajian dalam jurusan Diploma Kejuruteraan Elektrik di Universiti Tenaga Nasional (Uniten).
Keyakinan Akmal berdasarkan corak permainannya bersesuaian dengan meta FIFA 23 kerana lebih banyak bergantung kepada aspek hantaran berbanding gerakan skil.
“Sekarang saya masih lagi bereksperimen kerana mempunyai banyak masa untuk sesuaikan diri dengan FIFA 23 sebelum kelayakan terdekat Global Series pada Januari tahun depan,” jelasnya. – KOSMO! ONLINE


PTPTN komited bantu pelajar ke IPTA
Oleh MARLIA ZAKARIA

12 Oktober 2022, 4:58 pm
PETALING JAYA – Perbadanan Tabung Pendidikan Tinggi Nasional (PTPTN) memperuntukkan Wang Pendahuluan Pinjaman (WPP) sebanyak RM42.4 juta kepada 28,278 pelajar untuk melanjutkan pelajaran mereka.
PTPTN berkata, RM1,500 akan diberi kepada setiap pelajar warganegara Malaysia yang akan melanjutkan pengajian ke institusi pengajian tinggi awam (IPTA) bagi kemasukan sesi Oktober 2022 serta bersetuju menerima WPP melalui saluran yang ditetapkan oleh PTPTN.
Selain itu, ibu bapa atau penjaga pelajar juga adalah penerima Bantuan Keluarga Malaysia (BKM) selain memenuhi kriteria yang ditetapkan.
“WPP yang telah diperkenalkan pada tahun 1999 itu telah memberi manfaat kepada seramai 954,465 pelajar dengan peruntukan berjumlah RM1.41 bilion sehingga 31 Ogos lalu.
“Tempoh sah laku WPP ini adalah selama dua bulan bermula 5 Oktober lalu hingga 5 Disember 2022 dan boleh membuat semakan tawaran WPP mulai 5 Oktober lalu melalui portal rasmi PTPTN.
PTPTN membantu pelajar membuat persediaan awal ke IPTA menerusi WPP berjumlah RM1,500 setiap seorang.
“Para pelajar boleh menunaikan WPP di kaunter Bank Islam Malaysia Berhad mulai 5 Oktober 2022 dengan membawa surat tawaran WPP dan MyKad pelajar (wakil adalah tidak dibenarkan),” katanya.

Sementara itu, pada 2 Oktober lalu, Pengerusi PTPTN, Dr. Apli Yusoff turut menyantuni pelajar yang ditawarkan WPP melalui sesi ziarah ke rumah pelajar di kawasan Kuala Nerus, Terengganu.
Semasa sesi ziarah, beliau telah menyampaikan surat tawaran WPP kepada pelajar yang layak.
Menurut Dr. Apli, inisiatif pemberian WPP PTPTN itu adalah untuk membantu menampung sebahagian perbelanjaan bagi persiapan awal pelajar baharu memasuki IPTA.
“Di Terengganu, seramai 1,825 pelajar ditawarkan WPP dengan peruntukan berjumlah RM2.7 juta. Manakala, bagi kawasan Kuala Nerus pula, seramai 239 pelajar telah ditawarkan WPP melibatkan peruntukan berjumlah RM358,500.
“PTPTN sebagai agensi di bawah Kementerian Pengajian Tinggi atau KPT sentiasa berusaha membantu ibu bapa dan pelajar yang berjaya melanjutkan pengajian dalam usaha memastikan tiada pelajar yang tercicir ke IPTA,” katanya.
Para pelajar yang telah membuat permohonan pinjaman PTPTN bagi tempoh 1 September lalu hingga 30 September 2022 pula katanya, semakan boleh dibuat sejak 11 Oktober lalu.
“Manakala pelajar yang belum mengemukakan permohonan, boleh melakukannya secara dalam talian melalui portal rasmi PTPTN sehingga 31 Oktober 2022 bagi kelompok kedua untuk memastikan pinjaman dapat diproses dan diluluskan sewajarnya.
Sebarang pertanyaan boleh rujuk kepada Bahagian Hal Ehwal Pelajar IPT masing-masing atau menghubungi PTPTN. Maklumat lanjut boleh diperolehi melalui portal rasmi PTPTN di www.ptptn.gov.my. -KOSMO! ONLINE


Lebih 5,000 pekerjaan ditawarkan di karnival kerjaya
Oleh MUHAMMAD SHAHIZAM TAZALI

12 Oktober 2022, 5:28 pm
MELAKA – Sebanyak 5,259 peluang pekerjaan disediakan di Karnival Kerjaya Jamin Kerja Keluarga Malaysia sempena Jelajah Aspirasi Keluarga Malaysia pada 14 hingga 16 Oktober ini.
Pengerusi Jawatankuasa Perpaduan, Hubungan Masyarakat, Sumber Manusia dan Hal Ehwal Pengguna negeri, Ngwe Hee Sem berkata, karnival tersebut merupakan anjuran kerajaan negeri bersama Kementerian Sumber Manusia dan Kementerian Sains, Teknologi dan Inovasi.
Menurut beliau, sebanyak 42 majikan daripada pelbagai sektor seperti bioteknologi, perkhidmatan, perkilangan, perhotelan, telekomunikasi dan perbankan akan mengambil bahagian.
“Karnival ini bermula pukul 9 pagi hingga 5 petang bertempat di Pusat Dagangan Antarabangsa Melaka (MITC). Antara majikan yang terlibat adalah Kumpulan Wang Simpanan Pekerja (KWSP), Jabatan Kerja Raya (JKR) Melaka, Air Asia dan Honda.
“Selain temuduga, karnival ini turut menyediakan khidmat nasihat kaunseling kerjaya dan pendaftaran MYFuturejobs kepada pencari kerja.
“Kerajaan negeri menyeru orang ramai yang mencari kerja atau ingin meneroka peluang pekerjaan baharu untuk mencuba menghadiri sesi temuduga terbuka bersama majikan terlibat,” katanya.

Beliau berkata demikian pada sidang akhbar Karnival Kerjaya Jamin Kerja di sini, hari ini.
Turut hadir ialah Pengarah Pertubuhan Keselamatan Sosial (Perkeso) Melaka, Abd. Razak Omar.
Sementara itu, Abd. Razak berkata, pihaknya menyasarkan seramai 20,000 pencari kerja akan hadir pada acara yang berlangsung selama tiga hari itu.
Katanya, komposisi pekerjaan terdiri daripada 60 peratus jawatan di peringkat pengurusan manakala selebihnya peringkat sokongan.
“Kali ini fokus diberikan kepada jawatan kategori pengurusan diperingkat pertengahan dan ke atas.
“Mereka yang berminat untuk menghadiri temuduga boleh membuat pendaftaran awal di laman sesawang Perkeso atau datang terus ke karnival dengan berpakaian kemas serta membawa dokumen berkaitan,” katanya. – KOSMO! ONLINE


Misi DART berjaya ubah gerakan asteroid Dimorphos
Oleh KOSMO!

12 Oktober 2022, 5:30 pm
WASHINGTON  – Misi Ujian Pengalihan Asteroid Berganda (DART) disahkan berjaya mengubah trajektori asteroid Dimorphos apabila kapal angkasa milik Pentadbiran Aeronautik dan Angkasa Lepas Kebangsaan (NASA) merempuh batu angkasa itu pada 26 September lalu, lapor stesen penyiaran CNN semalam.
Misi DART, demonstrasi teknologi pesongan berskala penuh, adalah yang pertama di dunia yang dijalankan bagi menyelamatkan Bumi. Misi itu juga menyaksikan kali pertama manusia dengan sengaja mengubah gerakan objek angkasa di angkasa lepas.
Sebelum hentaman, Dimorphos mengambil masa 11 jam dan 55 minit untuk mengorbit asteroid induknya yang lebih besar, Didymos.
Ahli astronomi menggunakan teleskop darat untuk mengukur perubahan orbit Domorphos selepas hentaman itu.
Kini, Dimorphos mengambil masa 11 jam dan 23 minit untuk mengelilingi Didymos. Kapal angkasa DART menukar orbit batu angkasa itu sebanyak 32 minit.
Pada awalnya, ahli astronomi menjangkakan misi DART sudah berjaya jika ia memendekkan trajektori Dimorphos sebanyak 10 minit.

“Misi ini menunjukkan bahawa NASA cuba bersedia untuk menangani apa sahaja yang berbahaya kepada Bumi.
“NASA membuktikan bahawa kita serius sebagai pembela Bumi. Ini adalah detik penting untuk pertahanan planet dan seluruh umat manusia, menunjukkan komitmen daripada pasukan dan rakan kongsi NASA dari seluruh dunia,” kata Pentadbir NASA, Bill Nelson. – Agensi


PRU-15: Sultan Nazrin belum perkenan bubar DUN Perak
Oleh LUQMAN RIDHWAN MOHAMED NOR

12 Oktober 2022, 4:53 pm
IPOH – Sultan Perak, Sultan Nazrin Muizzuddin Shah belum memberi perkenan untuk pembubaran Dewan Undangan Negeri (DUN) Perak dan pengumuman mengenainya akan dilakukan selepas baginda membuat pertimbangan sewajarnya.
Menteri Besar Perak, Datuk Seri Saarani Mohamad berkata, perkara tersebut dimaklumkan baginda kepadanya ketika sesi menghadap di Istana Kinta di sini pada pukul 2.30 petang tadi.
“Pada sesi menghadap Paduka Seri Tuanku, saya telah menyembah maklum pengumuman Perdana Menteri mengenai pembubaran Parlimen pada 10 Oktober 2022 setelah mendapat perkenan Yang di-Pertuan Agong.
“Saya juga menyembah maklum mengenai syor oleh Perdana Menteri supaya ketua-ketua kerajaan negeri mengambil tindakan sewajarnya bagi pembubaran DUN untuk membolehkan pilihan raya diadakan secara serentak,” katanya pada sidang akhbar di Bangunan Perak Darul Ridzuan di sini hari ini.
Sehubungan itu, Saarani berkata, pada sesi menghadap berkenaan, beliau telah menyembah warkah permohonan pembubaran DUN Perak ke-14 untuk pertimbangan Sultan Nazrin selaras dengan Fasal 2 Perkara 36 Bahagian Pertama Undang-Undang Tubuh Negeri Perak Darul Ridzuan.
“Pada sesi menghadap tersebut, Paduka Seri Tuanku telah bertitah bahawa baginda mengambil maklum mengenai permohonan dikemukakan dan akan membuat pertimbangan yang sewajarnya.

“Oleh yang demikian, sebarang ketetapan mengenai permohonan pembubaran DUN Perak akan diumumkan selepas Duli Yang Maha Mulia Tuanku berkenan membuat keputusan,” katanya. – KOSMO! ONLINE


Mahkamah: Buruh pukul isteri dipenjara 10 bulan
Oleh TENGKU DANISH BAHRI TENGKU YUSOFF

12 Oktober 2022, 4:27 pm
MARANG – Perbuatan zalim seorang buruh tiga kali memukul isterinya hingga cedera berbalas apabila dia dipenjara selama 10 bulan oleh Mahkamah Majistret di sini hari ini.
Majistret Engku Nurul Ain Engku Muda memutuskan demikian selepas tertuduh, Ahmad Zughairi Mohd. Zuki, 36, membuat pengakuan bersalah terhadap ketiga-tiga pertuduhan tersebut.
Beliau menjatuhkan hukuman penjara enam, 10 dan lapan bulan bagi setiap pertuduhan namun memerintahkan ia berjalan serentak mulai semalam.
Berdasarkan pertuduhan, Ahmad Zughairi didakwa mencederakan isterinya yang berusia 36 tahun di hadapan rumah mereka di Bukit Payung di sini pada pukul 7.45 malam, 3 Mei 2021.
Dia didakwa sekali lagi mencederakan mangsa di dalam sebuah bilik di rumah mereka pada pukul 1.30 pagi, 22 Julai 2021.
Bagi pertuduhan ketiga, tertuduh didakwa mengulangi perbuatan sama terhadap isterinya di sebuah asrama anak yatim di Bukit Payung pada pukul 4 petang, 15 Julai lalu.

Ahmad Zughairi didakwa mengikut Seksyen 323 Kanun Keseksaan yang memperuntukkan hukuman penjara sehingga setahun atau denda maksimum RM2,000 atau kedua-duanya jika sabit kesalahan. – KOSMO! ONLINE


Pemandu Perodua Myvi terbabit nahas masih di ICU
Oleh ASLIZA MUSA

12 Oktober 2022, 4:22 pm
IPOH – Pemandu Perodua Myvi yang terbabit nahas mengorbankan isteri dan bayi lelakinya di Kilometer 34, Jalan Keramat Pulai dekat Simpang Pulai semalam masih belum sedarkan diri.
Mangsa, Amyroul Shah Huszaiery Yusri, 23, yang mengalami kecederaan parah kini dirawat di zon merah Unit Rawatan Rapi (ICU) Hospital Raja Permaisuri Bainun (HRPB).
Ketua Polis Daerah, Asisten Komisioner Yahaya Hassan berkata, lelaki terbabit mengalami pendarahan usus dan patah kedua-dua kaki.
“Setakat ini, mangsa belum sedarkan diri dan sedang dirawat di zon merah HRPB,” katanya ketika dihubungi di sini hari ini.
Dalam kejadian kira-kira pukul 12.30 tengah hari itu, mangsa, Nor Syahira Mohd. Fadhail, 23, dan bayi lelakinya, Muhammad Rayyan Naufal Amyroul Shah Huszaiery berusia tiga bulan maut dalam nahas membabitkan dua buah kereta.
Siasatan awal mendapati, nahas berlaku ketika Perodua Myvi dari arah Cameron Higlands dipandu suami Nor Syahira itu bertembung kereta jenis Mercedes-Benz dipandu lelaki berusia 25 tahun.

Kejadian dikatakan berlaku ketika kereta mangsa sedang menuruni bukit di laluan berselekoh. – KOSMO! ONLINE


PRU-15: Wanita BN selesai pilih calon sesuai
Oleh MOHD RASDAN AHMAD

12 Oktober 2022, 4:44 pm
PETALING JAYA – Wanita Barisan Nasional (BN) telah mengenalpasti calon-calon wanita yang berkebolehan dan berpotensi untuk menang dalam Pilihan Raya Umum ke-15 (PRU-15).
Pengerusinya, Datuk Seri Noraini Ahmad berkata, senarai nama tersebut juga telah diserahkan kepada kepimpinan tertinggi BN untuk dipertimbangkan.
“Wanita BN mengalu-alukan keputusan Majlis Tertinggi yang telah menyatakan komitmen untuk meletakkan sekurang-kurangnya 30 peratus penglibatan calon wanita dalam PRU-15 yang akan diadakan tidak lama lagi.
“Terima kasih di atas pengiktirafan dan kepercayaan yang diberikan kepada Wanita BN untuk bersama-sama mengambil bahagian dalam menerajui kepimpinan politik negara,” jelasnya melalui satu kenyataan sebentar tadi.
Jelas penyandang kerusi Parlimen Parit Sulong itu lagi, Wanita BN yakin mampu memberikan sumbangan kepada parti dan meletakkan iltizam yang tinggi untuk terus berbakti kepada rakyat dan negara.
“Menjadi harapan saya selaku Pengerusi Wanita BN untuk melihat calon-calon yang dikemukakan ini diterima baik oleh kepimpinan
parti sekaligus memenangi pilihan raya bagi mewakili golongan wanita dan seluruh rakyat Malaysia,” ujarnya. – KOSMO! ONLINE.


‘Check-In’ lokap tak sampai 24 jam buat ‘kerja’
Oleh FARAHWAHIDA AHMAD

12 Oktober 2022, 4:36 pm
SEGAMAT – Polis menumpaskan satu sindiket yang aktif melakukan kegiatan pecah rumah serta curi kenderaan di sekitar daerah ini sejak minggu lalu menerusi Op Lejang Khas dan Op Pintu.
Ketua Polis Daerah Segamat, Superintendan Ahmad Zamry Marinsah berkata, empat suspek berusia 32 hingga 54 tahun diberkas dalam beberapa serbuan di sekitar Labis dan Kluang pada 7 Oktober lalu.
“Tangkapan ke atas kumpulan itu dibuat selepas polis menerima laporan daripada seorang pengadu di Segamat pada 7 Oktober lalu.
“Dalam kejadian itu, rumah mangsa dipecah masuk dan kereta jenis Honda Accord hilang. Motorsikal jenis Honda Vario dan tiga rim di ruang tamu turut dilarikan ketika mangsa tiada di rumahnya selama sebulan,” katanya pada sidang akhbar di Ibu Pejabat Polis Daerah (IPD) Segamat, di sini hari ini.
Menurut Ahmad Zamry, antara suspek yang ditahan adalah pengusaha bengkel dan operator trak tunda.
Kumpulan itu menggunakan modus operandi berbeza apabila berkongsi rangkaian latar belakang kepakaran ahli kes pecah rumah, curi kenderaan dan melerai kenderaan sebelum dijual kepada mereka yang berminat.

“Nilai keseluruhan rampasan berjumlah RM35,500 manakala kerugian yang dialami pengadu pula RM35,500.
“Mereka direman sehingga 16 Oktober ini dan kes disiasat mengikut Seksyen 457, Seksyen 379(A), berkaitan pecah rumah serta curi kenderaan,” katanya. – KOSMO! ONLINE


Rakam Donghae depan mata, jurugambar dipuji tak gugup
Oleh KOSMO!

12 Oktober 2022, 4:31 pm
PETALING JAYA – Seorang jurugambar wanita menerima pujian ramai kerana tidak gugup ketika mengambil gambar seorang ahli kumpulan K-Pop Super Junior, Lee Donghae baru-baru ini.
Wanita dikenali NaddGhani itu berjaya merakam gambar Donghae pada jarak kurang 1 meter apabila penyanyi K-Pop itu datang berhampiran dengan pagar konsert tersebut.
Menerusi video yang dikongsi di laman Twitternya, Nadd dilihat tidak gugup dan secara spontan merakam gambar Donghae apabila datang tepat di hadapannya.
Setakat ini, hantaran tersebut telah meraih 1,651 ciap semula 3,549 tanda suka.
Susulan itu, rata-rata orang ramai kagum melihat wanita tersebut kekal tenang walaupun berada di hadapan penyanyi popular berkenaan.
“Akak punya jantung masih ada? Saya tengok video pun jantung macam nak lari dah,” ujar Nadh.

“Aku yang tengok video tu dah senyum-senyum, tapi photographer (jurugambar tenang)  sahaja,” kata Sue.
“Pengsan,” seloroh Seha.
Kumpulan K-Pop Super Junior merupakan antara salah satu kumpulan yang digilai ramai oleh para wanita mahupun lelaki berikutan lagu dan tariannya yang rancak walaupun sudah berpuluh tahun dalam industri hiburan.
Justeru, konsert yang telah diadakan pada 10 Oktober lalu di Axiata Arena, Bukit Jalil menamatkan penantian peminat di Malaysia yang ternanti nanti akan kemunculan mereka. – KOSMO! ONLINE


Najib tidak boleh keluar berkempen PRU-15
Oleh KOSMO!

12 Oktober 2022, 4:45 pm
KAJANG – Bekas Perdana Menteri, Datuk Seri Najib Razak yang sedang menjalani hukuman penjara tidak dibenarkan keluar berkempen pada Pilihan Raya Umum Ke-15 (PRU-15).
Ketua Pengarah Jabatan Penjara Malaysia Datuk Nordin Muhammad berkata, Najib sentiasa tertakluk kepada akta dan peraturan semasa beliau menjalani hukuman penjara.
“Selagi beliau masih menjalani hukuman penjara, beliau tertakluk kepada akta dan peraturan penjara,” katanya kepada pemberita pada majlis pelancaran Akta Kehadiran Wajib Pesalah-Pesalah (Pindaan) 2022 (Akta A1660) di Ibu Pejabat Penjara Malaysia semalam.
Beliau berkata demikian ketika diminta mengulas pendirian pihak penjara sekiranya ada permohonan daripada penyokong Najib agar penyandang kerusi Parlimen Pekan itu diberi kebenaran khas untuk keluar berkempen pada PRU-15.
Nordin berkata, Najib tidak pernah menerima sebarang layanan istimewa sepanjang menjalani hukuman penjara seperti yang didakwa oleh sesetengah pihak.
Menurut beliau, Najib sama seperti banduan lain yang tertakluk kepada peraturan dan Akta Penjara selain prosedur operasi standard jabatan itu.

Tegas beliau, pihaknya memberi layanan yang sama kepada semua penghuni penjara dan tiada istilah pilih kasih kepada banduan termasuk Najib.
Pada 23 Ogos lalu, Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib yang didapati bersalah menyeleweng dana SRC International Sdn Bhd sebanyak RM42 juta. – KOSMO! ONLINE


UMNO bergerak solo, Pas mahu bertemu Ahmad Zahid
Oleh KAMALIZA KAMARUDDIN

12 Oktober 2022, 4:48 pm
KUALA TERENGGANU – Pas mahu kepastian daripada Presiden UMNO, Datuk Seri Dr. Ahmad Zahid Hamidi sendiri berhubung pendirian parti tersebut untuk bergerak solo pada Pilihan Raya Umum ke-15 (PRU-15) tidak lama lagi.
Naib Presiden Pas, Datuk Seri Dr. Ahmad Samsuri Mokhtar berkata, sebelum ini, kenyataan tersebut hanya diterima menerusi media bukan daripada mulut Ahmad Zahid sendiri.
“Kita dengar kenyataan-kenyataan bertanding secara solo itu dari salah seorang naib presiden UMNO. Kalau kita bandingkan kenyataan-kenyataan beberapa bulan sebelum ini, kadang kala lain daripada yang dimaksudkan presiden (Ahmad Zahid).
“Kami dalam proses untuk mendapatkan penjelasan daripada presiden UMNO (Ahmad Zahid) sendiri. Walaupun terbaru dilaporkan beliau mengesahkan UMNO akan bertanding solo, itu pun didengar daripada media,” katanya di sini hari ini.
Terdahulu, Presiden Pas, Tan Sri Abdul Hadi Awang baru-baru ini memaklumkan parti itu tidak dapat memilih antara UMNO atau Bersatu sebaliknya kekal mahu bekerjasama dengan kedua-dua parti berkenaan demi perpaduan ummah dan Islam.
Susulan itu, Ahmad Zahid menegaskan UMNO akan bergerak solo pada PRU-15 berikutan Pas masih tidak memiliki pendirian tetap dan gagal memenuhi tiga syarat ditetapkan.

Tiga syarat itu ialah Pas perlu keluar daripada Perikatan Nasional (PN), memutuskan hubungan politik dengan Bersatu dan mengumumkan secara rasmi bahawa mereka ‘mufarakah’ 100 peratus daripada Perikatan Nasional dan Bersatu. – KOSMO! ONLINE


Jamal Abdillah kesal dua konsert ditunda
Oleh LIA OTHMAN

12 Oktober 2022, 4:50 pm
KUALA LUMPUR – Penyanyi Datuk Jamal Abdillah meluahkan kekesalan apabila dua acara konsert besarnya yang dijadualkan berlangsung pada bulan ini terpaksa ditangguhkan.
Jamal, 63, bagaimanapun berkata, dia terpaksa akur dengan keputusan dibuat penganjur dan memahami situasi yang berlaku.
“Perasaan kesal sudah tentu ada, dua konsert saya sepatutnya berlangsung bulan ini dibatalkan dan tunda tarikh lain. Satu konsert di Putrajaya dan satu lagi di Perlis.
“Saya sudah buat persiapan dengan lima orang artis lain untuk memberi persembahan yang baik dan betul-betul fokus untuk konsert.
“Tapi saya juga faham dengan situasi semasa yang berlaku dengan keadaan hujan dan politik, jadi saya ikut sahaja,” ujarnya usai majlis sidang media Konsert Gemilang Dato’ Jamal Abdillah di Residensi Universiti Teknologi Mara Kuala Lumpur (UTMKL) di sini, hari ini.
Terdahulu, Konsert Canggung Jamal Abdillah yang sepatutnya berlangsung pada 29 Oktober ini terpaksa ditunda pada awal tahun hadapan bagi memberi laluan kepada Pilihan Raya Umum ke-15 (PRU-15).

Sementara itu, penyanyi lagu Azura itu bakal muncul dengan Konsert Gemilang Dato’ Jamal Abdillah pada 9 Disember depan di Residensi UTMKL.
Lebih menarik, konsert tersebut turut menyaksikan Raja Pop itu bergandingan dengan dua anak lelakinya, Zaki Yamani dan Osama Yamani.
Menurut Jamal, dia akan menyampaikan 15 buah lagu dan sebuah lagu baharu duet bersama anak-anaknya berjudul Tangan Yang Melambai.
“Kali ini saya bawa dua anak saya dan mereka akan menyampaikan single masing-masing.
“Kami juga akan menyampaikan lagu bersama berjudul Tangan Yang Melambai buat pertama kali, lagu itu belum lagi dilancarkan secara rasmi,” ujarnya.
Terbuka kepada semua, tiket Konsert Gemilang Dato’ Jamal Abdillah dijual pada harga RM150 hingga RM350 dan boleh dibeli secara dalam talian menerusi laman web www.myticket.asia. – KOSMO! ONLINE


DUN dan Parlimen mesti dibubarkan serentak di Pulau Pinang
Oleh SAFINA RAMLI

12 Oktober 2022, 4:18 pm
GEORGE TOWN – Parti Gerakan meminta kerajaan negeri Pulau Pinang mengadakan Pilihan Raya Umum Ke-15 (PRU-15) secara serentak bagi peringkat Parlimen dan Dewan Undangan Negeri (DUN).
Timbalan Presiden Gerakan, Oh Tong Keong berkata, pilihan raya yang diadakan secara berasingan akan membazirkan tenaga kerja, sumber material dan sumber sosial.
“Jika alasan tidak mengadakan pilihan raya negeri pada masa sama semata-mata untuk mengelak banjir dan tidak mengandungi agenda politik, maka orang ramai akan bertanya sama ada Pakatan Harapan (PH) tidak akan menyertai pilihan raya.
“Apa bezanya jika PH hanya menyertai pilihan raya Parlimen tetapi tidak menyertai pilihan raya negeri,” katanya dalam kenyataan di sini hari ini.
Sebelum ini, Pengerusi PH, Datuk Seri Anwar Ibrahim berkata, tiga negeri di bawah PH iaitu Pulau Pinang, Selangor dan Negeri Sembilan tidak akan membubarkan DUN jika PRU-15 diadakan.
Bagaimanapun, semalam, Setiausaha Agung DAP, Anthony Loke Siew Fook menjelaskan bahawa DAP Pulau Pinang meminta supaya PH mengkaji semula keputusan sebelum ini untuk tidak membubarkan DUN secara serentak.

Dalam pada itu, Tong Keong berkata, adalah kuasa mutlak Ketua Menteri Pulau Pinang untuk membubarkan DUN dan mengadakan pilihan raya negeri. – KOSMO! ONLINE


Lelaki warga asing dituduh berhutang RM25,000 diculik, disorok dan diikat
Oleh AZMI NORDIN

13 Oktober 2022, 8:48 pm
SENTUL – Seorang lelaki menerima nasib malang apabila dia diculik, diikat kaki dan disorok selepas dituduh berhutang sebanyak RM25,000.
Dalam kejadian itu, suspek menghubungi keluarga mangsa dan meminta wang tebusan sebanyak RM40,000.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan pada Ahad lalu mengenai kejadian mangsa berusia 45 tahun dilarikan di Jalan Sentul Indah di sini pada 7 Oktober lepas.
Bertindak atas maklumat, Bahagian Siasatan Jenayah Daerah Sentul menyerbu sebuah rumah kongsi di Seri Kembangan, Selangor dan menangkap dua lelaki asing berusia 34 dan 43 tahun pukul 12.15 tengah hari, Ahad lalu.
“Pihak kami kemudian menemui mangsa yang disorok dalam sebuah bangunan berdekatan rumah kongsi tersebut dalam keadaan tangan dan kakinya diikat rantai besi.
“Dalam satu tangkapan berasingan pada Isnin lalu, kami membuat tangkapan lagi ke atas seorang lelaki dan dua wanita warga tempatan di dua lokasi di Kuala Lumpur dan Selangor,” katanya dalam kenyataan di sini hari ini.

Polis merampas pelbagai barangan antaranya sebuah kereta yang digunakan untuk melarikan mangsa, telefon bimbit, anak kunci, kad bank dan pakaian dipakai suspek semasa kejadian.
Menurut Eng Lai, kes disiasat dibawah Seksyen 362 Kanun Keseksaan atas kesalahan melarikan orang.
“Dua suspek utama direman sehingga 24 Oktober ini sementara tiga suspek warga tempatan dibebaskan dengan jaminan polis semalam,” ujarnya.-KOSMO! ONLINE.


UMNO selesa bergerak solo, keputusan Pas sudah dijangka
Oleh AHMAD SHAHERMAN SHAMSURI

13 Oktober 2022, 9:00 pm
PETALING JAYA – UMNO sudah menjangkakan Pas Pusat akan terus bekerjasama dengan Perikatan Nasional (PN) bagi menghadapi Pilihan Raya Umum ke-15 (PRU15).
Bagaimanapun kata Presidennya, Datuk Seri Ahmad Zahid Hamidi, pihaknya tidak pernah menutup pintu kepada sebarang usaha murni ke arah penyatuan ummah yang berteraskan nilai keikhlasan dan kejujuran.
Katanya, dengan keputusan itu, UMNO bersama Barisan Nasional (BN) akan terus bergerak solo dengan mengekalkan imej parti yang sentiasa berpaksikan kesederhanaan.
“Selain itu UMNO juga mampu menawarkan kestabilan serta kemakmuran kepada rakyat yang berbilang kaum dan agama dalam negara ini,” katanya dalam satu kenyataan di sini hari ini.
Beliau berkata demikian ketika mengulas kenyataan Presiden Pas, Tan Sri Abdul Hadi Awang hari ini yang telah memutuskan untuk terus memperkukuhkan kerjasama dengan PN.
Keputusan tersebut sekali gus menjawab teka-teki sebelum ini yang dikatakan Pas bakal menjalinkan semula kerjasama dengan UMNO dalam Muafakat Nasional (MN). – KOSMO! ONLINE


Metro Taipei beri produk sanitari wanita percuma, tangani ‘kemiskinan haid’
Oleh KOSMO!

13 Oktober 2022, 9:30 pm
TAIPEI – Laluan kereta api terbesar di Taiwan akan memulakan tempoh percubaan menawarkan produk kebersihan wanita secara percuma, didorong oleh desakan baru-baru ini di beberapa negara Asia untuk menangani krisis ‘kemiskinan haid’.
Mulai 1 November ini, Taipei Rapid Transit Corporation akan menyediakan produk kesihatan haid di 20 stesen kereta api paling sibuk di sepanjang laluan terbesar di  ibu kota Taiwan itu dan Bandar Baharu Taipei.
“Kami akan menilai semula dan menyesuaikan mengikut keputusan percubaan ini dan maklum balasnya,” kata syarikat pengendali kereta api itu dalam satu kenyataan.
Percubaan itu mendapat kebenaran selepas beberapa ahli majlis bandar raya mencadangkan bahawa Taipei perlu mengikuti langkah di seberang laut termasuk Jepun dan Korea Selatan untuk meningkatkan akses percuma kepada produk kebersihan wanita.
Seoul melaksanakan program yang menawarkan tuala wanita secara percuma di sekitar 300 institusi di seluruh ibu kota Korea Selatan itu termasuk perpustakaan, muzium dan pusat kebajikan.
Pentadbiran Tokyo pula mula mengedarkan produk kebersihan wanita pada September lalu dalam beberapa bilik air di ibu pejabatnya di Shinjuku.

Jepun, Korea Selatan, Indonesia dan Taiwan telah memperkenalkan inisiatif pemberian cuti kerja kepada wanita ketika datang bulan. – AFP


Aksi mesra monyet tunggang rusa curi perhatian
Oleh KOSMO!

13 Oktober 2022, 8:00 pm
NEW DELHI – Aksi mesra seekor monyet dan rusa yang dirakam di India mencuri perhatian orang ramai apabila haiwan itu dilihat mempamerkan keakraban sebuah persahabatan, lapor akhbar Metro UK semalam.
Berdasarkan video yang tular itu, monyet berkenaan duduk di atas rusa sambil kedua-duanya ‘bersiar-siar’ di kawasan kampus kolej Institut Teknologi India Madras.
Kedua-dua haiwan itu dilihat berkeliaran di kawasan belukar serta paip air.
Tidak dapat dipastikan arah tuju dua ‘sahabat’ itu, namun kejadian tersebut dilaporkan berlaku di Chennai, dalam negeri Tamil Nadu.
Umur kedua-dua haiwan itu juga tidak diketahui, namun saiznya kelihatan agak kecil.
Monyet dan rusa semenangnya diketahui sering menjadi kawanan sebelum ini. Kera liar Jepun contohnya, diketahui kerap menunggang rusa.

Majalah National Geographic pada 2019, melaporkan bahawa hubungan antara dua haiwan itu ada masanya berbentuk seksual. – Agensi


IGEM 2022 sasar jana prospek perniagaan RM3 bilion
Oleh KOSMO!

13 Oktober 2022, 8:18 pm
PETALING JAYA – Persidangan dan Pameran Antarabangsa Teknologi Hijau dan Produk Eko Malaysia (IGEM) 2022 yang berlangsung di Pusat Konvensyen Kuala Lumpur sehingga esok disasarkan mampu menarik prospek perniagaan bernilai RM3 bilion.
Acara tersebut mempamerkan perkembangan terkini teknologi hijau, penyelesaian eko dan juga menggalakkan pertukaran pengetahuan, idea dan inovasi serantau.
Dengan lebih 300 gerai pameran, ia dijangka akan menerima 30,000 pelawat dan terdapat 15 sesi persidangan yang melibatkan 30 penceramah serta sembilan rakan persidangan dengan penglibatan wakil dari 30 buah negara, termasuk Taiwan, China, Belanda, Kanada, Korea, Singapura dan Austria.
Menteri Alam Sekitar dan Air, Tuan Ibrahim Tuan Man dalam ucapan perasmian IGEM 2022 hari ini menegaskan komitmen Malaysia ke arah mencapai Matlamat Pembangunan Mampan (SDG) dan harapan untuk mencapai neutral karbon menjelang 2050.
“Saya percaya pembangunan pesat sektor teknologi hijau akan merangsang pertumbuhan keluaran dalam negara kasar, sekali gus mewujudkan peluang pekerjaan baharu yang berkualiti tinggi kepada rakyat.
“Ini akan meningkatkan kualiti hidup dan kelestarian alam sekitar di Malaysia dalam jangka masa panjang dan akan memastikan kemakmuran Keluarga Malaysia pada masa hadapan,” katanya,

Memperkasakan pembangunan bandar lestari, mobiliti elektrik, penyahkarbonan tenaga dan kitaran ekonomi adalah antara fokus utama IGEM pada tahun ini. – KOSMO! ONLINE


Tinggal cecair vape bernilai setengah juta tepi Sungai Golok
Oleh MUHAMMAD AYMAN GHAFFA

13 Oktober 2022, 9:29 pm
KOTA BHARU – Batalion 7 Pasukan Gerakan Am (PGA) merampas cecair vape pelbagai jenama bernilai RM524,000 dipercayai akan diseludup ke negara jiran ditinggalkan di dalam sebuah kereta di Pengkalan Haram Paija, Tumpat awal pagi tadi.
Ketua Polis Kelantan, Datuk Muhamad Zaki Harun berkata, anggota PGA yang bertugas menjalankan rondaan di kawasan Kuala Jambu, Tumpat kira-kira pukul 3 pagi tadi.
Menurutnya, semasa menjalankan rondaaan berhampiran Pengkalan Haram Paija, anggota PGA melihat beberapa orang lelaki sedang memunggah kotak dari sebuah kereta jenis Proton Saga ke dalam perahu.
Cecair vape yang ditinggalkan suspek di dalam sebuah kereta.
“Menyedari kehadiran anggota PGA, semua suspek bertindak melarikan diri dengan menaiki perahu ke tebing Sungai Golok di sebelah Thailand.
“Pemeriksaan di dalam kereta itu telah menjumpai sebanyak 1,950 kotak berisi cecair vape pelbagai jenama dan 110 botol perisa vape yang bernilai RM524,000,” katanya dalam satu kenyataan di sini hari ini.
Menurut Muhamad Zaki, kesemua barang kes dibawa ke markas taktikal PGA Kuala Jambu untuk tindakan lanjut dan kes disiasat mengikut Seksyen 13 (a) Akta Racun 1952. – KOSMO! ONLINE


Pengurus bank dicekup perdaya pelanggan bank berjumlah RM14 juta
Oleh ISKANDAR SHAH MOHAMED

13 Oktober 2022, 10:40 pm
KLANG – Kegiatan licik seorang pengurus bank disyaki memperdaya pelanggannya untuk menyertai satu skim pelaburan terbongkar apabila dicekup polis, hari ini.
Lelaki berusia 59 tahun itu dipercayai menawarkan skim berkenaan sebelum bertindak mengeluarkan wang akaun bank mangsa tanpa pengetahuan.
Ketua Polis Daerah Klang Selatan, Asisten Komisioner Cha Hoong Fong berkata, penahanan suspek dilakukan hasil laporan polis seorang pengurus kedai emas yang menyedari wang akaun banknya berjumlah RM850,000 dikeluarkan pada 14 Januari lalu.
Kata beliau, wanita berusia 60 tahun itu mengesyaki perbuatan berkenaan dilakukan suspek di sekitar daerah ini tanpa kebenarannya.
“Siasatan mendapati mangsa berurusan dengan pengurus bank itu untuk memasuki skim pelaburan berjumlah RM130,000 pada 2 Disember 2020.
“Wanita itu kemudian mengizinkan suspek menguruskan akaun bank miliknya dan turut menyerahkan buku akaun bank bagi pelaburan yang ditawarkan,” katanya dalam kenyataan hari ini.

Jelas Hoong Fong, pihaknya bertindak menahan suspek atas waran tangkap yang dikeluarkan oleh mahkamah hari ini.
“Kertas siasatan telah dilengkapkan dan mendapat arahan pertuduhan di bawah Seksyen 403 Kanun Keseksaan esok.
“Empat pertuduhan dikenakan ke atas suspek dengan melibatkan kerugian RM164,000,” katanya.
Tambah beliau, pihaknya setakat ini menerima 47 laporan polis melibatkan kerugian lebih RM14 juta dengan melibatkan suspek sama dan mangsanya adalah pelanggan bank berkenaan.
“Siasatan lanjut masih diteruskan dengan kerjasama pasukan khas dari Jabatan Siasatan Jenayah Komersial (JSJK) Bukit Aman dan Selangor,” katanya. – KOSMO! ONLINE


Budak 4 tahun terperangkap dalam mesin basuh semasa main sorok-sorok
Oleh KOSMO!

13 Oktober 2022, 8:30 pm
JAKARTA – Seorang kanak-kanak perempuan berusia empat tahun di Indonesia terperangkap di dalam sebuah mesin basuh di rumahnya ketika bermain bersama adik-beradik lain, lapor laman berita Suara.com.
Nafisa Fazila tersangkut ketika bermain sorok-sorok di rumah mereka yang terletak di Kampung Anduring, Sumatera Barat.
Kejadian itu menyebabkan anggota bomba Kota Padang dipanggil ke lokasi kejadian untuk memberikan bantuan.
Ketua Operasi Balai Bomba Kota Padang, Sutan Hendra berkata, pihaknya berusaha selama 30 minit untuk mengeluarkan Nafisa yang tersekat di dalam bahagian pengering pakaian.
“Budak ini bersembunyi di dalam mesin basuh. Dia masuk ke dalam mesin pengering. Proses mengeluarkannya memakan masa selama 30 minit,” kata Sutan.
Menurut beliau, kejadian itu berlaku semalam ketika kanak-kanak itu terlepas daripada pengawasan ibu bapanya sehingga tidak dapat keluar dari mesin basuh.

“Budak kecil itu sukar keluar sendiri, ibu bapanya panik. Jadi mereka segera menghubungi kami,” katanya. – AGENSI